text:
Tua Tokala ku Zela mu Uendelu Uetu Uoso
“Ki kale mu zela mu uendelu uenu uoso.”
1, 2. (a) Ihi i kingila Jihova ku mundu uê? (b) Ibhuidisu iebhi ia-nda tambuijila o milongi íii?
BHU kaxi ka nzumbi ikola, poxolo Phetele ua tumbula o divulu dia Ijila ni ku jimbulula kuila, o Jikidistá a tokala ku zela kala kiexile o mundu ua Izalaiele. (Tanga 1 Phetele 1:14-16.) O “Ió Ukôla,” Jihova, u kingila kuila, o Jikidistá a a undu ni “jimbudi jamukuá,” a bhanga ioso ia tena phala ku kala athu a zele mu uendelu uâ uoso.
2 Mu milongi íii, tua-nda di longa ijila io katule mu divulu dia Ijila, ia-nda tu kuatekesa kuijiia o itumu ia Nzambi ia lungu ni ku zela, ni ku i kumbidila ku muenhu uetu. Tua-nda tambuijila ué o ibhuidisu íii: Kiebhi ki tua tokala ku mona o ku bhukumuka? Ihi i tu longa o divulu dia Ijila ia lungu ni ku zokela o ungana ua Jihova? Ihi i tu tena o ku di longa ia lungu ni jisata ja kexile mu satela o akua Izalaiele?
LANGA O UENDELU UÊ UOSO
3, 4. (a) Mukonda diahi o Jikidistá ka tokala ku bhukumukina o itumu ni ijila ia Nzambi? (b) Mukonda diahi ki tu tokala ku vutula phonzo mba ku kala ni njinda iavulu?
3 Phala ku sangulukisa Jihova, tua tokala ku belesela o ijila ni itumu iê ia zele, ki tu tokala ku bhukumukina o itumu iê. Lelu, ki tu bhingi ku kumbidila o Kitumu kia Mozé, maji o kitumu kiki, ki tu kuatekesa kuijiia o ima ia uabhela Jihova ni ima ia zembe muéne. Mu kifika, a bhanene o kitumu kiki ku akua Izalaiele: “Kana ku vutula phonzo ku muthu, o an’a akua’xi ié kana ku a bhakela njinda; maji mukuenu u mu zola kala ki ua di zola e’muene; Eme-muène Jihova.”
4 Jihova ka mesena kuila tu vutula phonzo, mba tu kala ni njinda ia akuetu. (Loma 12:19) Se tu kamba ku bhana valolo ku ijila ni itumu ia Nzambi, Satanaji ua-nda sanguluka, mu kiki, tua-nda xidisa o dijina dia Nzambi. Né muene se a tu bhange kima kia iibha, ki tu tokala ku kala ni njinda iavulu. Mu Bibidia a tu ixana kala “tu itutu ia mavu a hatu,” iala ni jimbongo. O jimbongo jiji, o ukunji uetu. (2 Kolindo 4:1, 7) Etu ki tu mesena ku ta o njinda ia difu ni venenu, mu kitutu muala o jimbongo jala ni valolo iavulu.
5. Ihi i tu tena ku di longa ku musoso ua lungu ni Alá ni kufua kua an’ê? (Tala o foto ia dianga.)
5 O divulu dia Ijila 10:1-11, di zuela ia lungu ni maka a bhekela ndolo iavulu ku muiji ua Alá. Jihova ua tumikisine túbhia ni ku buika o an’a Alá, Nadabe ni Abihu. Mu ku suluka Nzambi uambe kua Alá kuila, o muiji uê ka tokalele kulondekesa o ku luuala kuâ. Kiki, kiexile kithangana kia bhonzo kia ku lola o kixikanu kiâ! O kuila eie ua mu londekesa kuma u muthu ua zele, mu ku kamba ku di lunga ni athu a a kaie mu kilunga, a tokala ku muiji uê?
6, 7. (a) Kioso ki tu sola se tua-nda kuia mba kana mu ukaza ua-nda bhita mu ngeleja, ihi i tua tokala ku xinganeka? (Tala ku luiji.) (b) Kiebhi ki tu tena ku jimbulula se mukonda diahi ki tu xikina kuia mu ukaza mu ngeleja?
6 Nange ki tu di bhana ni maka a sokela ni ia bhitile nau o muiji ua Alá. Maji ihi i tueji bhanga, se a tu ixana ku ndandu ietu ki mbangi ia Jihova, phala kuia ku ukaza uê mu ngeleja? Ki kuala kitumu mu Bibidia ki zuela kuila, ki tu tokala kuia, maji saí ijila mu Bibidia i tena ku tu kuatekesa kuijiia se tu tena kuia mba kana. *
7 Nange o jindandu jetu, ka-nda tendela kiambote o kima ki tua-nda sola, phala ku belesela o itumu ia Nzambi. (1 Phetele 4:3, 4) Ki tu mesena ku a bhangesa ku divua kia iibha, mu kiki, tua tokala ku zuela nau ni henda ioso, maji tua tokala kua tangela o kidi. Se ki bhana, tu tena ku zuela ia lungu ni maka enhá, ande dia ku bhixila o kithangana kia-nda bhita o ukaza. Tua tokala kua sakidila mu ku tu ixana phala kuia ku ukaza uâ. Mu ku suluka, tu tena ku a tangela kuila, etu tua mesena kuila ene a sanguluka mu kizuua kiki kia katunda, ni kuila ki tu mesena ku bhangesa o jindandu ni athu a mukuá, ku divuua kia iibha mu ku kamba ku bhanga o ima ia-nda bhanga ene mu ngeleja. Iú ukexilu uambote, u tu kuatekesa ku kamba ku xibhaka o kixikanu ni ubhezelu uetu.
ZOKELA O UNGANA UA JIHOVA
8. Kiebhi o divulu dia Ijila di londekesa o valolo ia ungana ua Jihova?
8 O divulu dia IJila di londekesa kiambote o valolo ia ungana ua Jihova. O divulu didi, di londekesa mu 30 a ji veji ndenge kuila, Nzambi muéne ua bhanene o Itumu. Mozé uejidile o kidi kiki, mu kiki, muéne ua kumbidila ioso ia mu tumine Jihova o ku bhanga. (Ijila 8:4, 5) Kála Mozé, tua tokala ué ku bhanga ioso i tu tumina Jihova. Né muene o kilunga kia Jihova ki tu kuatekesa, maji saí ithangana a tu lola, kioso ki tu kala ubheka uetu, kála kia bhitile ni Jezú, kioso kiexile mu kikangalakata. (Luka 4:1-13) Se tu dielela kua Nzambi ni ku zokela o ungana uê, sé-ku muthu ua-nda tena ku tu bhangesa ku xibhaka o itumu iê. Ki tua-nda kala ué ni uôma ua kima.
Kála Mozé, etu tua tokala ué ku bhanga ioso i tu tumina Jihova
9. Mukonda diahi o jiselevende ja Nzambi ku mundu uoso a a zembe?
9 Etu tuejiia kuila, o jiselevende ja Nzambi ku mundu uoso a-nda kua zukutisa, mukonda Jezú ua tangela o maxibulu mê: ‘A kà mi bhakula mu ku mi talesa hadi, ni ku mi jibha. A kà mi zemba kuala akua jixi joso mukonda dia dijina diami.’ (Matesu 24:9) Né muene a tu zemba, etu tua tokala ku kolokota mu ku boka ni ku kala ni uendelu ua zele mu ibhangelu ietu ioso. Tu athu a kidi, tua zela mu ukexilu ua nzumbi ni ua xitu. Etu ué tuala tu athu ambote. Mu kiki, mukonda diahi-phe saí athu a tu zemba? (Loma 13:1-7) Mukonda tu belesela ngó Jihova kala Ngana ietu, ki tu belesela dingi muthu uéngi. Etu tuene mu bheza “muène ngó,” mu kiki, ki tua-nda xibhaka o Itumu ni ijila iê ia iuka.
10. Ihi ia bhitile ni phange ua kambele ku kala fiiele?
10 Etu ‘ki tu tokala ku mundu,’ mu kiki, ki tuene mu di ta mu maka a lungu ni jinguvulu ni mu ita ia mundu. (Tanga Nzuá 15:18-21; Izaia 2:4.) Saí Jikidistá, ka kolokota mu ufiiele uâ mu ku dituna ku di ta mu maka a jinguvulu. Avulu a diela o ima ia bhangele, ia a vutuka kua Jihova. (Jisálamu 51:17) Maji a mukuá ka diela. Mu kifika, mu kithangana kia Ita ia Kaiadi ia Bhiti ku Mundu uoso, jiphange javulu ku ixi ia Hungria a ambatele mu kaleia. O masoladi ongeka 160 a jiphange akexile ni 45 a mivu ndenge mu mbanza imoxi, anga a a jijidika ku bhanga mbandu ia kibuka kia masoladi. Jiphange javulu a ditunine, maji kua kexile divua dia jiphange a xikina, ia a tambula o izuatu ia masoladi ni ku loka, mu ku londekesa kuila a xikinine. Mu ku bhita mivu iiadi, ku iá a xikinine, a tumu muthu umoxi phala ku jibha o Jimbangi ja kolokotele mu fiiele uâ. Maji bhu kaxi ka athu eji kua jibha, bhua kexile ué o phangi’ê mu xitu! Maji o jimbangi ja fiiele a a balakele o kufuá ka a jibha.
BHANA KUA JIHOVA O IMA IA BETA-O-KOTA
11, 12. Ihi i tu tena ku di longa ia lungu ni jisata ja kexile mu bhana o akua Izalaiele m’ukulu?
11 O Kitumu kia londekesele se sata iahi ia tokalele ku bhana o akua Izalaiele. (Ijila 9:1-4, 15-21) Ene a tokalele ku bhana ji sata ja fuamene, mukonda ja kexile mu lombolola o sata ia iuka ia bhana Jezú. Ene a tokalalele ué ku kaiela o ijila ia tokala phala ku bhana o sata. O divulu dia Ijila 12:6, di zuela se ihi ia tokalele o ku bhanga o muhatu ua vuala: ‘Mu kuila izuua ia tena ia ku di zelesa mukonda dia mona-diiala mba mona muhatu, a bheke-phe kambudi ka muvu umoxi kua ngana phala o sata ia ku bhakula ni túbhia, a te-bhu ué ni ka pomba mba ka diembe ka mukáu phala sata iê ia kituxi, bhu muelu ua balaka ia ku takanena.’ Né muene Jihova ua zuelele kiá o ima ia tokalele ku bhanga, o kitumu kilondekesa kuila, Jihova mukua henda, ni kuila ua lenduka. Mu kifika, se mama ka tenene ku bhana mbudi, muéne ua tokalele ku bhana membe aiadi mba pomba jiiadi. (Ijila 12:8) Né muene uexile ngadiama, Jihova ua mu zolele, iú ua kexile ku mu bhana valolo, kála kia kexile mu bhanga ni ió a kexile mu bhana ima ia valolo iavulu. Ihi i tu tena o ku di longa mu kifika kiki?
O Kitumu kilondekesa kuila, Jihova mukua henda ni kuila ua lenduka
12 O poxolo Phaulu ua tendelesa o Jikidistá ku bhana kua Nzambi ‘sata ia ku ximana.’ (Jihebeleu 13:15) Tu bhana kiximanu kua Nzambi, kioso ki tu boka ku athu ia lungu ni dijina dia Jihova. Jiphange javulu ja mala ni ja ahatu afu o mátui, a ximana Nzambi mu ku boka mu dimi dia ijimbuete. O Jikidistá kala dingi ni nguzu ia ku tunda ku mabhata mâ phala kuia mu boka, a ximana Jihova mu ku boka ni mikanda ia tumikisa, ni bhu kaxi ka mitelembe ni ku boka kua ió a a kunda. O ia-nda tu bhangesa ku ximana kiavulu Jihova mba kana, o sauidi ietu ni uhete uetu, maji ki kale se tu kalakala kiavulu mu ukunji mba kana, tua tokala ku bhana o ima ia beta-o-kota kua Jihova.
13. Mukonda diahi tua tokala ku soneka o kithangana ki tu kalakala mu ukunji?
13 Mukonda tua zolo Jihova, tu mu bhana o sata ia ku ximana, mu vondadi ietu. (Matesu 22:37, 38) Maji ukexilu uebhi, u tua tokala ku kala nau kioso kia tu bhinga phala ku soneka o kikalakalu kietu ku disukilu dia mbeji? Tua tokala ku bhanga kiki ni ngalasa ioso, mukonda mu ku bhanga kiki, tu londekesa kuila tua mu belesela Nzambi. (2 Phetele 1:7) Né muene kiki, sé-ku muthu ua tokala ku bhita ithangana iavulu mu ukunji, mukonda ua mesena ku bhana ji ola javulu. Se muboki ka tena ku kalakala kiavulu mu ukunji mukonda dia sauidi iê, muéne u tena ku bhana 15 kia ithangana. Jihova u sanguluka ni kithangana kiki, mukonda kiene ngó kia tena o ku bhana o muthu iú. Jihova uejiia ué kuila, o jiphange jetu ja mala ni ja ahatu a mu zolo, ni kuila a mesena ku kala Jimbangi jê. Kala kia kexile mu bhanga o akua Izalaiele, sumbala exile ji ngadiama, maji a tenene ku bhana sata, lelu, o athu ka tena ku kalakala kiavulu, a tena ué ku bhana o mikanda iâ ia ikalakalu ni ku kala ni kisangusangu. O mukanda uetu ua kikalakalu, u bhanga mbandu ku mukanda ua ikalakalu ku mundu uoso, ni ku kuatekesa o kilunga kia Jihova ku sokejeka o ima phala o mbambe ia kilunga. O ima íii, iene i tu bhangesa ku soneka o kithangana ki tu bhanga mu ukunji.
O KU DI LONGA NI KU BHANA SATA IA KU XIMANA
14. Jimbulula se mukonda diahi tua tokala ku tonginina kiambote o ukexilu uetu ua ku di longa.
14 Mu ku zubha ku di longa o madisá iá a katunda mu divulu dia Ijila, o kuila eie u tena ku mona se mukonda diahi o divulu didi a di te mu Mikanda Ikôla ia bhusu Nzambi? (2 Timote 3:16) O kuila eie ua mesena ku kolokota mu ku kala muthu ua zele? Jihova ua mesena kuila tu mu bhana o kima kia beta-o-kota, mu kidi, kiki kima kia mu tokala. Nange eie ua mesena ku di longa, ni ku tokuesa ué kiambote o madivulu a mukuá a Bibidia. (Tanga Jisabhu 2:1-5.) Tonginina kiambote o ukexilu uê ua ku di longa. Dibhudise: ‘O kuila nga mu bhana kua Jihova o kima kia beta-o-kota? Mba ng’ehela o mutelembe ua izunzumbia, ji joko, mba itonokenu ia mukuá, ku ngi fidisa ku kala ni ukamba uambote ni Jihova? Se kiki kia mu bhita, kima kiambote ku xinganeka mu milongi ia zuela Phaulu mu divulu dia Jihebeleu.
15, 16. Mukonda diahi Phaulu ua zuela ni ku suína ku Jikidistá akua Jihebeleu?
15 Phaulu ua zuela ni ku suína kuoso, kioso kia soneka phala o Jikidistá akua Jihebeleu. (Tanga Jihebeleu 5:7, 11-14.) Muéne uambe: ‘Enu ki muene mu tendela o maka ni lusolo.’ Mukonda diahi Phaulu ua zuela kiki? Kála Jihova, muéne ua zolele kiavulu o jiphange jê, iú ua thandanganhele mukonda ene akexile mu dia ngó lete mba ku di longa bhofele o Bibidia. Né muene kua bhingi kuijiia, maji etu tua bhingi “kudia kua nguzu,” kiki kilombolola ku kala ni kuijiia kua zongo kua Bibidia, phala ku kula mu nzumbi.
16 Mu veji dia ku longa akuâ, o Jihebeleu a bhindamene muthu phala ku a longa. Mukonda diahi? Mukonda ene ka kexile mudia o “kudia kua nguzu.” Dibhudise: ‘O kuila ngala ni ukexilu uambote ua lungu ni ku di longa o milongi ia zongo ia Bibidia? O kuila ngi kala muene ni hanji ia ku di longa o milongi ia zongo? Inga ki ngene mu di longa o ima ia zongo, ni ku samba ni muxima uoso kua Jihova? Se kiene, o kuila o maka a lungu ni ukexilu uami ua ku di longa?’ Ki tu tokala ngó ku boka o njimbu iambote, maji tua tokala ué ku longa o athu ni ku bhanga maxibulu.
17, 18. (a) Mukonda diahi tua tokala ku kolokota mu kudia o “kudia kua nguzu”? (b) Kiebhi ki tua tokala ku mona o kifua kia kúnua a-nde dia iônge?
17 Jihova ka tu jijidika ku di longa o Bibidia. Né muene ki tu bhonza o ku di longa o Bibidia, tua tokala ku kolokota mu kudia o “kudia kua nguzu” né muene se tuala kiá mu kilunga mivu iavulu. Kiene ki tua tokala o ku bhanga se tua mesena ku kolokota mu ku kala tu athu a zele.
18 Phala ku kala muthu ua zele, tua tokala ku tokuesa kiambote o Mikanda Ikôla ni ku kumbidila o milongi i tu bhana Nzambi. O an’a Alá Nadabe ni Abihu, a a jibha mukonda dia ku satela “túbhia,” sé ku a tumina. Nange mu kithangana kia bhange o kima kiki, ene a kodiuile. (Ijila 10:1, 2) Tala iambe Nzambi kua Alá. (Tanga Ijila 10:8-11.) O kuila o kibatulu kiki kilondekesa kuila, etu ki tu tokala ku nua uhôlua ande dia kuia mu iônge? Xinganeka mu maka iá: Etu ki tuene mu kaiela o Kitumu kia Mozé. (Loma 10:4) Saí jixi, mu kithangana kia kudia, o jiphange jetu a nua bhofele ande dia kuia mu iônge. Mu kithangana kia Phasu, kua kexile kopho jiuana ja vinhu. Kioso Jezú kia bhange o Lembalasa ia Kufua Kuê, muéne ua bhanene o vinhu ku maxibulu mê, ia kexile mu lombolola o manhinga mê. (Matesu 26:27) O Bibidia i longa kuila o kúnua kiavulu ni ku kodiua, kituxi. (1 Kolindo 6:10; 1 Timote 3:8) Mu kiki, mukonda dia kilunji kia akuâ, Jikidistá javulu ka xikina kúnua, ande dia kuia mu iônge, mu bheza Jihova. Maji o ima ki i difu mu jixi joso, mu kiki, o kima kia beta-o-kota ku Jikidistá, o kuijiia “kutungula kiki ki kôla, ni kiki kia ngoho ki ki kôlo kima,” phala ku kolokota ku kala tu athu a zele ni ku sangulukisa Jihova.
19. (a) Kiebhi ki tu tena ku kala ni ubhezelu uambote ku muiji, ni ku di longa kiambote ubheka uetu? (b) Kiebhi ki u tena kulondekesa kuila, ua mesena ku kolokota ku kala muthu ua zele?
19 Saí ijila iavulu iambote mu Bibidia, i tu tena ku sanga se tu tokuesa kiambote o Mak’â Nzambi. Katula mbote mu ku kalakala ni madivulu a ku tokuesa phala ku bhanga kiambote o ubhezelu uê ku muiji, mba ku di longa ubheka uê. Sota kuijiia kiambote Jihova ni vondadi iê. Zukama dingi kua muéne. (Tiiaku 4:8) Samba kua Nzambi kála kia bhangele o mukua Jisalamu uembi: “Ngi jikule o mesu, phala ngi mone madiuanu mósueke mu mukanda ua ngonge ié.” (Jisálamu 119:18) Kana ku bhukumukina o itumu ni ijila ia Bibidia. Belesela o kitumu kia “Ió ua Zele,” Jihova, ni ku bhanga ni ku suína kuoso, o kikalakalu kia “kutula o Njimbu Iambote ia Nzambi.” (1 Phetele 1:15; Loma 15:16) Tua tokala ku kala tu athu a zele mu izuua íii ia iibha, ia sukidila-ku. Mu kiki, etu enioso tua tokala ku zela mu uendelu uetu uoso, ni ku zokela o ungana ua Jihova.
^ kax. 6 Tala o mbandu “Perguntas dos Leitores” mu A Sentinela 15 de maio de 2002.


c: text/html

text:
Tu Kala Kumoxi mu ku di Bhana ni Dizubhilu Dia Mundu iú
“Etu oso tua di bhange tu idiandu ku mukutu ua Kristu.”
1, 2. Ihi i kingila Nzambi ku mundu uê, ki kale minzangala mba adiakimi?
O KUILA eie u munzangala? Se kiene, ejiia kuila eie uala ni valolo mu kilunga kia Jihova. Mu jixi joso, minzangala iavulu ene mu a batizala. Kisangusangu kia dikota ku mona minzangala iavulu a mu xikina ku di bhakula kua Jihova!
2 Mu kidi, o minzangala a uabhela ku kala kumoxi ni minzangala ni akuâ? Nange eie u bhanga kiki. Tua uabhela ku kala kumoxi ni makamba ala mu kitala kietu. Né muene kiki, Jihova ua mesena kuila, tu mu bheza kumoxi ni jiphange jetu. Muéne ua mesena kuila o mundu uê u kala kumoxi, né muene se adiakimi kiâ, mba ka di longo kiavulu. O poxolo Phaulu ua soneka kuila Nzambi ua mesena kuma, “athu oso a bhuluke, eze mu kuijiia o kidi.” (1 Timote 2:3, 4) O divulu dia Dijingunuinu 7:9, di zuela kuila, io a bheza Nzambi a tundu mu “ifuxi ioso, ni mu miji ioso, ni mu madiembu moso, ni mu madimi moso.”
3, 4. (a) Ukexilu uebhi o minzangala avulu ala nau lelu? (b) Kiebhi Phaulu kia tumbula o kilunga mu divulu dia Efezo 4:25?
3 O minzangala ka mu sidivila Jihova, ka difu ni ió a mu sidivila. Athu avulu ka mu sidivila Jihova a banza ngó ku ima iâ. Mu kidi, saí akua ku tokuesa a zuela kuila o minzangala ia lelu, ala dingi ni luímbi, m’ukulu ndenge. O ukexilu uâ ua ku zuela, ni ima ia zuata, ilondekesa kuila ka xila o adiakimi.
Kima kiambote ku kala kumoxi ni jiphange jetu ja mala ni ja ahatu mu izuua íii ia sukidila-ku ia mundu ua Satanaji
4 O ukexilu iú uala ku mundu uoso, mu kiki, ku bhinga nguzu phala ku belesela Jihova. Ku hama ia dianga, o poxolo Phaulu ua tendelesa o jiphange phala ka kale ni ukexilu iú. Muéne ua tumbula o ukexilu iú kala ‘o nzumbi iala moxi dia an’a abhukumuka.’ (Tanga Efezo 2:1-3.) Kima kiambote ku mona kuila, o minzangala mu kilunga, kene ni ukexilu iú. Ene a mesena ku sidivila Jihova kumoxi ni jiphange jâ. Ene ejiia kuila, o kilunga kiala kala mukutu uala ni idiandu, mba athu a kalakala kumoxi. Kala kia soneka Phaulu “etu oso tua di bhange tu idiandu ku mukutu ua Kristu.” (Efezo 4:25) Kima kiambote ku kala kumoxi ni jiphange jetu ja mala ni ja ahatu, mu izuua íii ia sukidila-ku ua mundu ua Satanaji. O phangu ia Bibidia ia-nda kaiela, ia-nda tu kuatekesa ku mona kuila, tua tokala ku kala kumoxi.
ENE A DI BUNDU KUMOXI
5, 6. Madisá ahi tua katula mu phangu ia Lote ni an’ê?
5 M’ukulu, o mundu ua Jihova ua kexile mu iluezu. Maji Jihova ua a lange kioso ene exile kumoxi ni ku di kuatekesa mudiâ. Etu enioso, minzangala ni adiakimi, tu tena ku di longa mu phangu íii ia Bibidia. Tua-nda di longa ihi ia bhitile ni Lote.
6 Lote ni muiji uê, exile mu iluezu. Jihova ua kexile polondo phala ku buika o mbanza ia Sodoma, mua tungile muéne ni muiji uê. Muéne ua tumikisa ji anju phala ku bhana kitendelesu kua Lote phala ku xisa o mbanza ni ku lengela ku milundu. Ene a zuela: “Lenga, se uendi o muenhu.” (Dimatekenu 19:12-22) Lote ni an’ê aiadi, a belesela o kitendelesu kiki. A mukuá ka belesela. Kioso Lote kia zuela ni jiholome jê kuila, ene a tokalele kuenda, ene a banzele kuila Lote diiala dia kuka, “ualu ta kasekelu kê.” Ene ka bhana mátui, mu kiki, ene afu kioso kia buika o mbanza. (Dimatekenu 19:14) Lote ni an’ê kiiadi, a bhuluka mukonda dia ku belesela ni ku kala kumoxi.
7. Kiebhi Jihova kia kuatekesa o mundu ué uexile kumoxi mu Ijitu?
7 Ihi i tu tena o ku di longa ia lungu ni akua Izalaiele, kioso ene kia xisa o ixi ia Ijitu. Ene ka diuanuna mu ibuka ibuka ni ku sola jinjila jengi phala kuia mu Ixi ia a Kanena. Mu veji dia kiki, ene endele kumoxi kala kibuka. Kioso Jihova kia bula o musanza ua Kalunga ka Kusuka, Mozé ka bhiti ubheka uê mba ni kibuka kófele kia akua Izalaiele. Mu veji dia kiki, o kifuxi kioso kia bhiti ni Mozé, mu kiki Jihova ua a lange. (Makatukilu 14:21, 22, 29, 30) Katé muéne io kexile akua Izalaiele, a xisa o ixi ia Ijitu phala ku sidivila Jihova. O kifuxi kioso kia di bundu kumoxi. (Makatukilu 12:38) Ki kueji kala unjimu, se kibuka kia athu, minzangala ni adiakimi a banzele kuia njila iéngi ni ku xinganeka kuila, iene o njila ia tokala. Muthu uoso-uoso ueji sola kuia njila iéngi, Jihova keji mu langa.
8. Kiebhi o mundu ua Nzambi uexile kumoxi mu izuua ia Jozafate?
8 Mu izuua ia Sobha Jozafate, saí kibuka kia masoladi akexile mu kuíza phala ku bhânga ni mundu ua Nzambi. (2 Malunda 20:1, 2) Kiebhi kia bhangele o akua Izalaiele kioso kia a kondolokele ku jinguma jiji? Ene a dielele kua Jihova, mu kiki, a bhingile o kikuatekesu kiê. (Tanga 2 Malunda 20:3, 4.) O akua Izalaiele a di bundu kumoxi phala ku batula o maka enhá. O Bibidia i zuela: “O Juda ioso-phe kienhokio emana bhu pholo ia Jihova, kumoxi ni tumbonga tuâ ni ahetu’â, ni an’â.” (2 Malunda 20:13) O kifuxi kioso, minzangala ni a diakimi, a dielela kua Jihova ni ku kumbidila ia tumu muéne. Ene exile kumoxi, mu kiki, Jihova ua a lange ku jinguma jâ. (2 Malunda 20:20-27) O íii phangu iambote ilondekesa kiebhi o mundu ua Nzambi, u tena ku kala kumoxi kioso kia bhita mu iluezu.
9. Ihi i tu tena o ku di longa ia lungu ni Jikidistá ku hama ia dianga?
9 Ku hama ia dianga, o Jikidistá exile mu bheza Jihova kumoxi ni kisangusangu kioso. Mu kifika, kioso kia bhiti thembu, o ji Judé ni ió kexile ji Judé a kituka Jikidistá, a kaiela o ilongesu ia jipoxolo. Ene exile kumoxi, mu kudia ni ku samba. (Ikalakalu 2:42) Kioso o Jikidistá exile mu a zukutisa, ene exile kumoxi. Mu kithangana kieniókio ene a tokalele ku kala kumoxi. (Ikalakalu 4:23, 24) Kioso kia tu zukutisa, tua tokala ku kala kumoxi, mu ku di kuatekesa mudietu.
TUA TOKALA KU KALA KUMOXI ANDE DIA KUÍZA O KIZUUA KIA JIHOVA
10. Kizuua kuxi tua-nda bhindamena ku kala kumoxi?
10 Kua kambe ngó bhofele, tua-nda bhita ni jithembu ja bhonzo, kiluua kia bhitile ku mundu uoso. O polofeta Jouele ua soneka kuila, “kizuua kia kuvunda, kizuua kia dilamba.” (Jouele 2:1, 2; Sofoniia 1:14) Mu kithangana kieniókio, o mundu ua Nzambi ua tokala ku kala kumoxi. Xinganeka mu milongi ia Jezú: “Kilômbo kioso kia sobha se kia di balukila ene mudiâ, kindala ki muangana.”
11. Ihi o mundu ua Jihova ua tokala ku di longa kala kia ki soneka mu divulu dia Jisálamu 122:3, 4? (Tala o foto ia dianga.)
11 Kiebhi ki tua tokala ku kala kumoxi? Tu xinganeke kiebhi kia tungile o jinzo mu Jeluzaleme. O jinzo a ji tungile kumoxi, o mukuá jisalamu ua soneka kuila, o mbanza ‘ió tunge kumoxi.’ O athu a divuile kiambote, mukonda exile kumoxi ni ku di langa. O ku tunga kumoxi o jinzo, kua lembalesa o mukuá jisalamu kioso o kifuxi kia Izalaiele kia di bundu kumoxi phala ku bheza Jihova. (Tanga Jisálamu 122:3, 4.) Lelu, ni mu kizuua kia hadi ia dikota ia-nda kuíza, o mundu ua Jihova ua tokala ku kala ‘kumoxi kala mundu umoxi.’
Jihova ua mesena ku ongeka o ima ioso kixi ima ku diulu, kixi ima mu ngongo, phala ku kala muiji umoxi ngó phala ku mu bheza
12. Ihi ia-nda tu kuatekesa ku kala ni muenhu kioso o Ngôngo ua-nda zukutisa o mundu ua Jihova?
12 Mukonda diahi o ku di bunda kumoxi kua-nda tu kuatekesa ku hádia? O divulu dia Izekiiele mu kibatulu 38, di kanena kuila, o ‘Ngôngo, ia ixi ia Mangongo,’ ua-nda zukutisa o mundu ua Jihova. Kiki, ki kia-nda kala kithangana kia ku di sondoloka. Ki kithangana kia ku banza kuila o mundu ua Satanaji ua-nda tu kuatekesa. Mu veji dia kiki, tua tokala ku kala kumoxi ni jiphange jetu. Mu kidi, ki tua-nda bhuluka ngó, mukonda dia ku bhanga mbandu ku kibuka. Tua tokala ku dielela kua Jihova ni ku mu belesela. Mu ku suluka, Jihova ni Jezú a-nda tu bhulula mu dizubhilu dia mundu iú, phala tu kale ku mundu ua ubhe. (Jouele 2:32; Matesu 28:20) Etu ué tua tokala ku kala kumoxi kala mundu ua Nzambi. O kuila Jihova ua-nda bhulula ió a sola ku kaiela njila iéngi?
13. Kiebhi o minzangala ia lelu a tena ku katula mbote mu phangu íii i tua di longo?
13 Se eie u munzangala, o kuila u tena ku kala kumoxi ni jiphange jê? Ku tokala ngó ku di lunga ni ió ala mu kitala kiê, kana ku kala ubheka uê. Kua kambe ngó, etu enioso tua-nda bhindamena ku di kuatekesa mu dietu katé ku hádia ni hádia. Bandekesa o ukamba uê ni jiphange ja ahatu ni ja maiala, mu ku kala ni kisangusangu kia ku sidivila kumoxi Jihova. O ku di bunda ni mundu ua Jihova lelu, kua-nda ku kuatekesa ku bhulula o muenhu ué ku hádia!
“TU IDIANDU KU MUKUTU UA KRISTU”
14, 15. (a) Mukonda diahi Jihova u tu longa phala tu kale kumoxi? (b) Milongi iahi Jihova u tu bhana phala tu kale kumoxi?
14 Jihova ua mu tu kuatekesa ku mu ‘sidivila ni muxima umoxi’ ni jiphange ja ahatu ni ja maiala. (Sofoniia 3:8, 9) Muéne ua mu tu longa phala ku hádia, kioso muene kia-nda ongeka o “ima ioso, kixi ima ku diulu, kixi ima mu ngongo, i takanena mua Kristu.” (Tanga Efezo 1:9, 10.) Jihova ua mesena ku ongeka o ima ioso kixi ima ku diulu, kixi ima mu ngongo, phala ku kala muiji umoxi ngó phala ku mu bheza. Sé ku phata kuila, Jihova ua-nda bhanga kiki. Minzangala, enu mu tena ku bhanga mbandu ia muiji iú, ku hádia ni hádia. O kuila eie ua mesena ku kala kumoxi ni kilunga kia Jihova?
15 Jihova ua mu tu longa ku kala kumoxi lelu, phala tu kale kumoxi ku mundu ua ubhe. Muéne u tu longa ni henda ioso phala tu di ‘kuatele muanhu mudietu,’ ni ku ‘di zola mudietu,’ ni ku ‘di konda o malamba mudietu.’ (1 Kolindo 12:25; Loma 12:10; 1 Tesalonika 4:18; 5:11) Jihova uejiia kuila, etu tu akua ituxi, saí ithangana ki tu bhonza ku kala kumoxi. Mukonda dia kiki, muéne u tu tangela kuila tua tokala “ku di loloka.”
16, 17. (a) Mukonda diahi tua tokala kuia mu iônge ietu? (b) Phangu iahi Jezú ua xisa phala o minzangala ia lelu?
16 Jihova u tu longa ué ku kala kumoxi bhu kaxi ka iônge. O divulu dia Jihebeleu 10:24, 25, di tu londekesa kuila o kima ki tu bhangesa kuia mu iônge, o ku di suínisa phala ku bhanga o mbote. Tua bhindamena o iônge ietu mu ku zukama o kizuua kia Jihova.
17 Jezú ua tu xisa phangu iambote, mukonda muéne uexile mu diongeka ni mundu ua Jihova. Kioso muéne kia kexile ni 12 kia mivu, muéne ua ile ni jitat’a jê mu tembulu. Saí kizuua o jitat’a ja Jezú ja kexile ku mu sota. O kuila muéne uexile ni minzangala a mukuá? Kana. O jitat’a jê a mu sange bhu kaxi ka jimesene mu tembulu, ku zuela ia lungu ni Mikanda Ikôla.
18. Kiebhi o ku samba ku bandekesa o ukamba uetu?
18 Etu ué tu tena ku bandekesa o ukamba uetu mu ku samba kua Jihova phala ku kuatekesa o jiphange jetu. O ku samba phala o jiphange jetu, kua-nda tu lembalesa kuila ene ala ni valolo. Kima kiambote ku zola o jiphange jetu, ni ku di suínisa mu iônge, ni ku samba phala ene. Minzangala, o kuila enu mua solo ku bhanga kiki, phala ku kala ni ukamba uambote mu kilunga? Phala ku bhuluka ku dizubhilu, tua tokala ku kala kumoxi ni jiphange jetu, kana ku mundu ua Satanaji.
LONDEKESA KUILA “TU IDIANDU KU MUKUTU UA KRISTU”
19-21. (a) Ihi i tua tokala o ku bhanga mukonda dia ku kala tu ‘idiandu tua di sokejeka mudietu?’ Bhana kifika. (b) Ihi i ua di longo mu ku mona o jiphange ku di kuatekesa mudiâ mu ku bhita ni mavuua?
19 Saí phangu javulu ji londekesa kuila o mundu ua Jihova lelu, ala kala ‘idiandu ia di sokejeka mudiâ.’ (Loma 12:5) Kioso o jiphange jetu kia bhita mu ibhindamu etu ué tu divua kia iibha, tu a kuatekesa. Mu mbeji ia kaiadi ku muvu ua 2011, kua bhiti kalemba ka dikota mu mbanza ia Mindanau, mu ixi ia Filipinas. Mu usuku uenhó, 40.000 a jinzo ja boba mu menha katé muene ni jinzo ja jiphange jetu. O kibuka kia filiiale kia zuela kuila, ande dia ku tambula o kikuatekesu kia jiphange ja kilunga kiâ, “o jiphange a tokalele ku ilunga iéngi, ene exile mu bhana kikuatekesu ku jiphange exile mu bhita mu mavuua.”
20 Ku ixi ia Japão, o jiphange jetu a bhitile mu mavuua kioso o kitungutisu kia ixi ni kalemba kia bhitile ku mbandu ia ixi. Athu avulu ka kexile dingi ni kima. Mu kifika, o inzo ia phange Yoshiko ia buika. Phala kuia mu Kididi Kia Ubhezelu, muéne ua tokalele kuenda 40 a ji kilómetulu. Muéne u zuela: “Mu ku bhita thembu a tu tangela kuila, o kafunga ka ilunga ni jiphange ja mukuá ejile mu tu kunda.” Ni kisangusangu kioso muéne uambe dingi: “Tua sangulukile kiavulu mu ku tambula o kikuatekesu mu nzumbi mu kilunga. O kima kia mukuá, tua tambula dingi jibota ni ji mbuenga ni izuatu.” Saí phange ua tokalele ku kibuka kia kikuatekesu uambe: “Jiphange joso ku ixi ia Japão eza phala ku kuatekesa. O jiphange ja ixi ia Estados Unidos ejile ué phala ku bhana kikuatekesu. Kioso kia a ebhuidisa se mukonda diahi ene ejile ku ixi ia Japão, ene ambe: ‘Etu tuala kumoxi ni jiphange jetu ku ixi ia Japão, ene a bhindamena kikuatekesu.’” O kuila eie u bhana valolo mu ku bhanga mbandu ia kilunga kia ku di kuatekesa mudiâ? Xinganeka mu kisangusangu kia Jihova, mu ku mona o mundu ué ku mu bheza kumoxi.
21 Se tu sota ku di kuatekesa lelu, tua mu di longa phala tu kale kumoxi ku hádia, kioso ki tua-nda kala mu ji thembu ja bhonzo. Né muene se tu kamba ku kala kumoxi ni jiphange jetu ja jixi jengi, etu tua-nda bhanga ioso phala ku di bunda kumoxi ni jiphange ja ixi ietu. Saí phange ia muhatu ku ixi ia Japão a mu ixana Fumiko ua bhitile mu mavuua, uambe: “O dizubhilu dia zukama kiá. Etu tua tokala ku kuatekesa o jiphange jetu, kioso ki tua mu kinga o thembu ki kua-nda kala dingi mavuua.”
22. Kiebhi o ku kala kumoxi kua-nda tu kuatekesa ku hádia?
22 Di pelepalale phala o kizuua kia Jihova, mu ku kala kumoxi ni jiphange jetu. Kioso o mundu ua Satanaji kia-nda u buika, Jihova ua-nda bhulula o mundu uê kala kia bhangele m’ukulu. (Izaia 52:9, 10) Ki kale se eie u munzangala mba u muadiakimi, eie ua tokala ku kala kumoxi ni mundu ua Nzambi phala ku bhuluka. Mu milongi ia-nda kaiela, tua-nda di longa se mukonda diahi tua tokala ku sakidila o ima i tua tambula.

robotstxt: allowed

filter: keep


text:
“Jihova ka Ngi Bhana Dikunda”
O BIBIDIA I LUNGULULA O UKEXILU UA ATHU
Jihova ka ngi bhana dikunda
Kala Kia Tange Susana Plasín Udías
MUVU UA MU VUALA: 1922
MUKUA: ESPANHA
MUSOSO: KATAKA
MUSOSO UAMI: A ngi vualela ku mbanza ia Bilbao, ku ixi ia Espanha. Tu kiuana kia jiphange, eme ngi mona ua kaiiadi mu divumu dia mam’etu. Tua kexile tu akua Katolika, nga kexile múia mu ngeleja izuua ioso. Ki nga tenesa 23 a mivu, nga kituka mesene ia ku longa
Mu ku bhita 12 dia mivu ni ukaza ua sanguluka, muadi uami uafú, eme nga xala ni kiuana kia ana phala ku a sasa. Nga kexile ngó 33 a mivu! Nga soto kikuatekesu mu ngeleja iami ia Katolika, maji nga kexile ni ibhuidisu iavulu. Nga kexile mu dibhudisa: ‘Mukonda diahi o athu ene mu suluka ni kufuá se Kristu ua tu bhulula kiá? Mukonda diahi tuene mu samba phala o Utuminu ua Nzambi uíze, se athu ambote a-ndaia ku diulu?’ Eme nga kexile mu banza ué: ‘Se Nzambi u tu fundisa kioso ki tufuá, mukonda diahi tu bhinga dingi ku tunda ku diulu, ku tunda mu kididi kia ku fundisa o imbi, mba mu ifernu?’
Nga bhange o ibhuidisu íii ku jipadele mu ngeleja. Padele imoxi ua ngi tambuijila: “Ki nga kijiia. Uibhuidisa o Bispo. Maji mukonda diahi ua mesena kuijiia? Eie ku xikina Nzambi? Kana kuibhula!” Maji nga suluka ni ku sota o itambuijilu. Mu ku bhita thembu, ngai mu ngeleja ia Jesuíta, Pentekostale, ni akua Gnósticos. Maji ka tena ku ngi bhana o itambuijilu ia tokala.
O BIBIDIA IA LUNGULULA O UKEXILU UA MUENHU UAMI: Kioso ki nga kexile kiá 60 a mivu, dixibulu diami dia kexile mu kitala 7 dia mivu, ua ngi xana phala kuia mu kiônge kia Jimbangi ja Jihova. Nga uabhela kiavulu ioso i nga mono, ni ioso i ngevu mu kiônge, maji mukonda dia ku kamba kithangana, ki nga kexile dingi mu di sanga ni Jimbangi ja Jihova. Mivu jiiadi ku pholo, dikaza diexile Mbangi ia Jihova, Juan ni Maite, a phuphu o dibhitu dietu. Mu mbeji jitatu, tua kexile mu di longa kiavulu, ku bhanga ibhuidisu ni ku ngi bhana o itambuijilu, ia ngi bhangesa ku xikina o ku di longa o Bibidia.
Nga uabhele kiavulu o ku di longa o Bibidia! Nga kexile mu tokuesa ioso i nga kexile mu di longa phala ku mona se o Jimbangi ja Jihova, akexile muene mu longa o kidi. Nga mono kuila, ku mivu iavulu nga kexile mua vundu. Nga thandanganha kiavulu mukonda o ilongesu i nga di longele mu ngeleja ki i difuile ni ilongesu i nga kexile mu di longa mu Bibidia. Maji o ilongesu ia ngeleja iami ia kolele ku muxima uami kála jindanji mu mavu.
Mu ku bhita thembu, muadi uami ua kaiiadi, ua kate kiavulu iu uafú. Maji, mukonda dia kitala kiami, ki ngi kexile dingi mu kalakala, eme nga tundu ku mbanza ia Bilbao. Juan ni Maite a tundu uá. Kuenhoko ki ngi kexile mu di longa o Bibidia. Maji nga kijidile kuila, nga sangele kima kia valolo. Nuka nga ki jimbile.
Mu ku bhita 20 a mivu, ki nga tenesa 82 a mivu, Juan ni Maite a vutuka ku mbanza ia Bilbao, a ngi kuatekesa eme ngai ku a kunda. Nga sangulukile kiavulu ku a mona dingi! Nga mono kuila Jihova ka ngi bhana dikunda, eme nga mateka dingi o ku di longa o Bibidia. Juan ni Maite akexile mu ngi longa o Bibidia ni muanhu uoso, mukonda nga kexile mu a bhanga ibhuidisu iavulu. Nga bhindamene kuívua o milongi ia Bibidia ithangana ioso phala ku jima o ilongesu ia makutu ia kexile ku muxima uami. Nga mesenene ué ku kala polondo phala ku jimbulula kiambote ku makamb’ami ni ndandu jami o kidi kia Bibidia.
Kia ngi batizala
MABESÁ U NGA TAMBULA: Ngejidile kiá tundé ukulu kuila, Jezú Kristu muéne o “njila.” (Nzuá 14:6) Maji, o milongi ia Bibidia ia ngi kuatekesa kuijiia kiambote Jihova, o muthu ua tu suínisa Jezú o ku mu bheza. Kindala ngi tena kiá ku samba kua Nzambi, kala Tata iami ia kazola ni Kamba diami. O ku tanga o divulu: Achegue-se a Jeová, * dia ngi suínisa kiavulu ku muenhu uami. Mu veji ia dianga, nga tange o divulu dioso mu usuku umoxi! Nga sangulukile kiavulu mu kuijiia kuila Jihova mukua henda.
Mu ku tala ku dima, mu ioso i nga bhange phala ku sanga o kidi mu jingeleja, ngi xinganeka mu izuelu ia Jezú: “Bhinga, nda a ku bhane; sota, nda u sange; phupha, nda a ku jikuile.” (Matesu 7:7) Kindala nga sange o itambuijilu ia ibhuidisu i nga mesenene, ngi sanguluka kiavulu ku tangela ué o athu.
Sumbala ngala kiá 90 a mivu, ngi divua kala ngi munzangala hanji mu nzumbi. Kala kizuua ki ngiia mu kiônge, kizuua kia katunda phala eme
[Ku luji]
^ kax. 15 A di bhange ku Jimbangi ja Jihova.
[O pondo ia tokala ku mbandu 13]
Nga kijidile kuila, nga sangele kima kia valolo


text:
DIAMBU DIA KAPA | EIE U TENA KU KALA U DIKAMBA DIA NZAMBI
O Kuila Uene mu Bhanga i ku Bhinga Nzambi?
“Kima kioso-kioso ki ua mesena, ngi tangele ngó nga-nda ku bha-kiu ni muxima uoso.” Eie nange kueji tanga o izuelu íii ku muthu ua kambe ku muijiia mba muthu ua muijiia ngó o pholo. Maji eie kueji kala ni hele ia kuzuela kiki se o muthu iú kamba diê dia kazola. O makamba a kidi, a di tuma kiambote.
O Bibidia i tu londekesa kuila, Jihova izuua ioso u bhanga ima iejiia kuila ia-nda sangulukisa o abhezi’ê. Mu kifika, o Sobha Davidi, ua kexile ni ukamba uambote ni Nzambi, uambe: ‘Jihova, Nzambi iami, madiuanu mê mavulu mu ua kalakala ni mabanzelu mê ma ku tu banza etu. Ki bhuala muthu u tena ku a kuata konda!’ (Jisálamu 40:5) Jihova u bhanga ué mbote katé muene kua ió ka muijiia hanji, u a bhana ‘kúdia, phala o mixima iâ izale ni kusanguluka.’
Etu tuene mu bhanga ima iambote kua ió u tua a zolo
Kuma Jihova ua uabhela ku bhanga ia uabhela o athu, kima kiambote ué se oso a mesena ku kala makamba a Nzambi, a bhanga ima i ‘sangulukisa o muxima uê.’ (Jisabhu 27:11) Maji ihi i u tena o ku bhanga phala ku sangulukisa o muxima ua Nzambi? O Bibidia i tu tambuijila: “O kubhanga o mbote ni ku di bhindumuna mudienu ki ku mi jimbe, mukonda ilumbu kala iii Nzambi ia mu uabhela kiavulu.” (Jihebeleu 13:16) O kuila kiki kilombolola kuma, o ku bhanga mbote ni ku di bhindumuna mudietu, iene ngó o ima i tua tokala o ku bhanga phala ku sangulukisa o muxima ua Jihova?
O Bibidia i zuela: “Muthu-phe ua kambe o kuxikana ka tena kuuabhela Nzambi.” (Jihebeleu 11:6) O Bibidia i zuela ué kuila “Mbalahamu ua xikana Nzambi” mu ku xikana kuê “Nzambi anga u mu ixana, uixi: Kamba diami Mbalahamu.” (Tiiaku 2:23) Jezú Kristu ua londekesa ué kuila tua tokala ku ‘kala ni kixikanu kua Nzambi’ se tua mesena ku tambula o mabesá mê. (Nzuá 14:1) Kienhiki, kiebhi ki u tena ku kala ni kixikanu kia mesena Nzambi kuila oso a-ndala ku kala makamba mê, a tokala ku kala na-kiu? U tena ku kala ni kixikanu kiki mu ku di longa izuua ioso o Mak’â Nzambi, o Bibidia. O ku bhanga kiki, kia-nda ku kuatekesa ku kala ni “kuijiia kua kutongolola o vondadi iê muene” ni kuijiia kiebhi ki u tena “kubhanga jinga ioso ia mu uabhela kiambote muène.” Kienhiki, kioso ki ua-ndaia ni ku bandekesa o kuijiia kuê kua lungu ni Jihova ni ku belesela o itumu iê, o kixikanu kiê kua muéne kia-nda di bandekesa dingi, muéne ua-nda ku zukama dingi.


text:
Lembalala ió a di Bhakula mu Sidivisu ia Thembu Ioso
‘Kuma tuene ku mi lembalala, sé ngó kufula, bhu pholo ia Nzambi ietu, Tat’etu, o ku kalakala kuenu kua ufiiele, ni ku di bhakula kuenu kua henda.’
1. Kiebhi Phaulu kia kexile mu mona ió a di bhakuile mu ku boka o njimbu iambote?
O POXOLO PHAULU ua kexile mu bhana valolo iavulu ku jiphange jê ja mala ni ja ahatu, a di bhakuile mu ku boka o njimbu iambote. Muéne ua soneka: ‘Kuma tuene ku mi lembalala, sé ngó kufula, bhu pholo ia Nzambi ietu, Tat’etu, o ku kalakala kuenu kua ufiiele, ni ku di bhakula kuenu kua henda , ni ku kolokota kuenu mu ku dielela Ngana Jezú Kristu.’ (1 Tesalonika 1:3) Jihova u lembalala ué ni ku bhana valolo mu ima ioso ia bhanga o jiselevende jê phala ku mu sidivila, ki kale se a kalakala kiavulu mba bhofele.
2. Ihi i tua-nda di longa mu milongi íii?
2 Tundé mu ukulu, o Jikidistá ene mu dituna ima iavulu phala ku di bhakula mu sidivisu ia Jihova. Mu milongi íii, tua-nda di longa se ihi ia bhangele o Jikidistá ku hama ia dianga, phala ku sidivila Jihova. Tua-nda di longa ué, ihi ia mu bhanga lelu, o jiphange a di bhakula mu sidivisu ia thembu ioso, ni ku mona se kiebhi ki tu tena o ku a kuatekesa.
O JIKIDISTÁ KU HAMA IA DIANGA
3, 4. (a) Mu maukexilu ebhi o jiphange ja mala ni ja ahatu a sidivile Jihova ku hama ia dianga? (b) Kiebhi o aboki a Utuminu ku hama ia dianga kia a dikila o ibhindamu iâ?
3 Mu ku bhita kithangana, kioso Jezú kia mu batizala, muéne ua mateka ku boka o njimbu ia Utuminu ni ku longa ué akuâ ku bhanga o kikalakalu kiki. (Luka 3:21-23; 4:14, 15, 43) Kioso Jezú kiafu, o jipoxolo a suluka mu ku bhanga o kikalakalu kia ku boka, ni ku ki sanzumuna dingi. (Ikalakalu 5:42; 6:7) Saí Jikidistá a xisa o mabhata mâ, phala ku kalakala kala akunji mu jixi jengi. Mu kifika, Filipe ua boko mu jimbanza javulu ja Palestina. (Ikalakalu 8:5, 40; 21:8) Phaulu, ua xisa ué o dibhata diê, phala ku boka mu jixi javulu kala mukunji. (Ikalakalu 13:2-4; 14:26; 2 Kolindo 1:19) A mukuá kala, Marku, Luka ni Sidivanu (Sila), a soneka madivulu a Bibidia mba a kalakala kála ji seketa ja asoneki a Bibidia. (1 Phetele 5:12) Jiphange javulu ja ahatu a kalakalele kumoxi ni jiphange jiji. (Ikalakalu 18:26; Loma 16:1, 2) Mu Mikanda ia Ngeleku, tu sanga-mu misoso iavulu iambote, ia lungu ni jiphange jiji ja mala ni ja ahatu. O misoso íii, i tu longa kuila, Jihova u bhana valolo ku kikalakalu kia bhanga o jiselevende jê ni ku dikila o ibhindamu iâ.
4 Kiebhi o aboki a Utuminu ku hama ia dianga, kia tenene ku dikila o ibhindamu iâ? Ene ka kexile mu jijidika o jiphange jâ kua kuatekesa, maji akexile mu katula kithangana phala ku kalakala ni ku dikila o ibhindamu iâ mu xitu. (1 Kolindo 9:11-15) Maji kioso kia monekene kikuatekesu, ene akexile mu xikina. Saí ithangana, a a kuatekesele mu ku a bhana kudia, kua bhana inzo, ni ima ia mukuá. Saí ithangana o kilunga kia kexile mu kuatekesa, mu ithangana ia mukuá, o kikuatekesu kia kexile mu kuíza bhu kaxi ka ji phange.
O AKALAKADI A THEMBU IOSO LELU
5. Ihi iambe o dikaza, ia lungu ni ku sidivila mu thembu ioso?
5 Lelu, Jiphange javulu a di suínisa phala ku sidivila Jihova mu maukexilu avulu. (Tala o kaxa “ Maukexilu Avulu a ku Kalakala mu Sidivisu ia Thembu Ioso.”) O kuila o jiphange a di bhakula mu sidivisu ia thembu ioso, a sanguluka mu ku sola o ukexilu iú ua muenhu? Se u bhanga o kibhuidisu kiki, ku jiphange a di bhakula mu sidivisu ia thembu ioso, o kitambuijilu kiâ, kia-nda ku suínisa kiavulu. Saí phange ua sidivile kiá kala muboki ua thembu ioso, muboki ua katunda, mukunji mu ixi iéngi, ni ku muiji ua Betele, uambe: “Ngi mona kuila, o ku di bhakula mu sidivisu ia thembu ioso, kiene o kima ki nga beta o ku sola ni unjimu ku muenhu uami. Kioso ki nga tenesa 18 dia mivu, nga kexile mu banza se ngi bokona mu xikola ia katunda, se ngi mateka o ku kalakala, mba se ngi kala muboki ua thembu ioso. O ima ioso ia bhiti kiá, ia ngi londekesa kuila, Jihova kene mu jimba o nguzu i tu bhanga, ni ima ioso i tu xisa ku dima, phala ku di bhakula mu sidivisu ia thembu ioso. Ngene mu bhakula kua Jihova o uhete uami uoso ni nguzu ia ngi bhana muéne, ki ngeji tena ku bhanga kiki, se nga solele kikalakalu ku mundu.” O kazola kê uambe: “Kikalakalu kioso kia tu bhana, ki ngi kuatekesa ku kula dingi mu nzumbi. Tua mono o kikuatekesu kia Jihova mu ithangana iavulu, kiki, ki kieji bhita se tua solele ku kala mu mbanza ietu ia fuama, mu tua tungile. Ngene mu sakidila Jihova izuua ioso, mukonda dia muenhu uetu mu sidivisu ia thembu ioso.” O kuila eie ua mesena uê ku divua kiki?
“Ngi mona kuila, o ku di bhakula mu sidivisu ia thembu ioso, kiene o kima ki nga beta o ku sola ni unjimu ku muenhu uami.”
6. Kiebhi kia divua Jihova kia lungu ni sidivisu i tu bhanga phala muéne?
6 Saí jiphange ka tena ku di bhakula mu sidivisu ia thembu ioso, maji a mu bhanga ioso ia tena mu sidivisu ia Jihova. Tuejiia kuila o sidivisu ia Jiphange jiji, iala ni valolo iavulu phala Jihova. Mu kifika, mu divulu dia Filimone 1-3, Phaulu ua tumikisa umenekenu ku jiphange joso a tokalele mu kilunga kia Kolose, ni ku tumbula o majina mâ. (Tanga.) Kala Jihova kia bhana valolo ku kikalakalu kia jiselevende jê, Phaulu ua kexile ué mu bhana valolo iavulu ku kikalakalu kia kexile mu bhanga o jiphange jê. Jihova u bhana valolo mu ima ioso i uene mu bhanga mu sidivisu iê. Ihi-phe i u tena o ku bhanga phala ku kuatekesa o jiphange a di bhakula mu sidivisu ia thembu ioso?
MAUKEXILU U TU TENA KU KUATEKESA O ABOKI A THEMBU IOSO
7, 8. Kikalakalu kiahi kia bhanga o aboki a thembu ioso, ni kiebhi o jiphange mu kilunga kia tena o kua kuatekesa?
7 Kala o aboki mu hama ia dianga, lelu o aboki a thembu ioso, a suínisa kiavulu o jiphange mu kilunga. Aboki avulu a thembu ioso a bhanga 70 a ji ola ku mbeji mu ukunji. Kiebhi ki u tena o ku a kuatekesa?
8 Saí phange ia muhatu muboki ua thembu ioso, a mu ixana Shari uambe: “O aboki a thembu ioso a kala dingi ni nguzu, kioso ene kia kala mu sidivisu ia ku boka izuua ioso. Maji né kiki, a bhingi ué kua suínisa.” (Loma 1:11, 12) O phange ia mukuá ia muhatu, uexile kiá muboki ua thembu ioso mu mivu iavulu, uambe ia lungu ni aboki a kilunga kiê: “Ene a kalakala kiavulu sé ku nhoha. Kioso o jiphange kia a kuatekesa mu sidivisu ia ku boka mu ku kalakala kumoxi, kua exana phala kudia kumoxi, kua bhana ka kitadi mba ku a kuatekesa mu maukexilu a mukuá, ene a sakidila ni ngalasa ioso. Mu ku bhanga kiki, o jiphange a londekesa kuila a bhana valolo, ku kikalakalu kia bhanga ió a di bhakula mu sidivisu ia thembu ioso.”
9, 10. Ihi iene mu bhanga o jiphange, phala ku kuatekesa o aboki a thembu ioso mu kilunga?
9 O ukexilu ua mukuá ua ku kuatekesa o aboki, o ku kalakala nau mu sidivisu ia ku boka. Jiphange jiiadi ja ahatu, aboki a thembu ioso, ambe kuila a bhingile dingi kikuatekesu kia jiphange ja mukuá, ja mala ni ja ahatu, phala ku kalakala nau mu sidivisu ia ku boka mu kaxi ka semana, ni mu ngoloxi. Saí phange ia muhatu ua mu sidivila ku Betele ia Brooklyn, ua di lembalala o kikuatekesu kia tambuile kioso muéne kiexile muboki ua thembu ioso. Muéne uambe: “Saí phange ua kexile ni dikalu, ua ngi tangela kuila, ‘kabasa kithangana ki u kala ubheka ué mu sidivisu ia ku boka, u ngi ixana phala ku boka kumoxi.’ O phange íii, ia ngi kuatekesa ku kolokota mu sidivisu ia thembu ioso.” Shari uambe: “Kioso kia zubha o sidivisu ia ku boka, o aboki a thembu ioso akudi, a kala ubheka uâ. Saí ithangana eie u tena kuixana o jiphange jiji ja ahatu mba ja mala, phala ku bhanga mbandu ku ubhezelu uê ku muiji. Kima kiambote kua exana phala ku bhanga ué ima ia mukuá i tena o kua suínisa.”
10 Saí phange ia muhatu ua kexile mu sidivisu ia thembu ioso mu 50 a mivu, ua zuela ia lungu ni kikuatekesu kia tambuile muéne, ni jiphange ja mukuá ja ahatu exile makudi, muéne uambe: “O tufunga tuetu tua kexile mu kunda o aboki a thembu ioso mu ku bhita jimbeji. Ene akexile ku tu ibhula ia lungu ni sauidi ietu, ni sidivisu ia ku dikila o ibhindamu ietu ni ku sota kuijiia, se kua kexile kima kia kexile mu tu thandanganhesa. Ene exile athu ambote. Ene a tu kundu mu inzo ietu phala ku mona se tua bhindamena kikuatekesu.” O tufunga tutu, ni tua mukuá, a kaiela o phangu ia Onezifolo. Muéne ua tokalele ku dikila o muiji uê, maji né kiki, ua kuatekesa ué Phaulu, mukonda ua bhindamene kikuatekesu.
11. Kikalakalu kiahi kiene mu bhanga o aboki a katunda?
11 O ukexilu ua mukuá ua ku kalakala mu sidivisu ia thembu ioso, o ku kalakala kála muboki ua katunda. O aboki a katunda a bhanga 130 a ji ola, ku mbeji mu sidivisu ia ku boka. Ene a bhanga ikalakalu ia mukuá mu kilunga. O filiiale i bhana kikuatekesu ku jiphange jiji, mukonda ene kala dingi ni kithangana phala ku kalakala. O kikuatekesu kiki, phala ku dikila o ibhindamu iâ ni ku kalakala dingi mu sidivisu ia ku boka.
12. Kiebhi o tufunga ni aboki kia tena o ku kuatekesa o aboki a katunda?
12 Ihi i tu tena o ku bhanga phala ku kuatekesa o aboki a katunda? Saí kafunga ua mu sidivila ku filiiale, uene mu zuela ni aboki avulu a katunda, uambe: “O tufunga a tokala ku zuela ni aboki a katunda phala kuijiia se ima iahi ia bhindamena ni ku mona kiebhi kia tena o kua kuatekesa. Saí jiphange a banza kuila, o aboki a katunda ka bhingi kikuatekesu mukonda, ene mua kuatekesa kiá ku filiiale, maji mu kidi, o jiphange ja kilunga a tena ku kuatekesa mu maukexilu avulu.” Kala ki bhita ni aboki a thembu ioso, o aboki a katunda a sakidila ué ni muxima uoso, kioso o jiphange kia kalakala nau mu sidivisu ia ku boka. O kuila eie u tena ku kalakala nau?
KIEBHI KI TU TENA KU KUATEKESA O TUFUNGA TUA ILUNGA
13, 14. (a) Ihi i tua tokala o ku lembalala ia lungu ni tufunga tua ilunga ni ahatu’â? (b) Ihi i u tena o ku bhanga phala ku kuatekesa o tufunga tua ilunga?
13 O tufunga tua ilunga ni ahatu’â, jiphange ala ni kixikanu kia kolo, a tu suínisa kiavulu. Maji tua tokala ku lembalala kuila, ene a bhingi uâ o kua suínisa. Ene a bhingi uâ, o kikuatekesu kia jiphange, phala ku kalakala nau mu sidivisu ia ku boka. O tufunga tua ilunga a sakidila kiavulu, kioso o jiphange kia exana phala ku tonoka nau. Kioso o tufunga tua ilunga mba o ahatu’â kia kata, u tena kua kuatekesa mu kua kunda ni ku suua o ibhindamu iâ. Luka, ‘kamba dia muxima, musaki a jihaxi’ ua kuatekesele ku suua o ibhindamu ia Phaulu ni ia jiphange ja mukuá, endele mu kunda o ilunga.
14 O tufunga tua ilunga ni ahatu’â, a bhindamena o henda ni kikuatekesu kia makamba. Saí kafunga ka ilunga ua soneka: “O makamba mami, ala kala ejiia kiambote o kithangana kia tokala ki nga bhingi ki suinisu. Ene a bhanga ibhuidisu i ngi bhangesa ku zuela, o ima ia mu ngi thandanganhesa. Mukonda dia ku ngi ivua kiambote ene a ngi kuatekesa kiavulu.” O tufunga tua ilunga, a sakidila kiavulu kioso o jiphange ja mala ni ja ahatu kia londekesa o henda iâ ni ku kala makamba a kidi.
KU KUATEKESA O MUIJI UA BETELE
15, 16. Mukonda diahi o kikalakalu kia bhanga o jiphange ku Betele ni mu Ididi ia Iônge ia makota iala ni valolo, ni kiebhi ki tu tena o kua kuatekesa?
15 O jiphange a sidivila mu betele ni ió a sidivila mu Ididi mu bhita o Iônge ia makota, a bhanga kikalakalu, ki kuatekesa o sidivisu ia ku boka o njimbu iambote. Se saí athu a kalakala mu betele mu kilunga kiê, Kiebhi ki u tena o kua kuatekesa?
16 Mu izuua ia dianga ku Betele o jiphange jiji, nange a divua ubheka, anga a kala ni ngunzu ia makamba ni ia muiji uâ. O jiphange jiji, a sanguluka kiavulu kioso kia bhanga ukamba ni jiphange ja mukuá, ku Betele ni mu kilunga. (Marku 10:29, 30) O akua Betele a tena kuia mu iônge ni mu sidivisu ia ku boka, semana joso. Maji, saí ithangana o akua betele a kala ni ikalakalu ia mukuá. Kima kiambote o jiphange mu ilunga ku tendela o ima íii, ni ku londekesa kuila a bhana valolo mu sidivisu ia bhanga o jiphange jiji.
KU KUATEKESA O AKUNJI A JIXI JENGI
17, 18. Kikalakalu kiahi kia bhanga o akunji mu jixi jengi?
17 Saí jiphange ala mu sidivisu ia thembu ioso, a xikina kuia mu jixi jengi. Ene nange adia kudia kuengi, a di longa dimi diéngi ni ku di longa ué ijila ia ubhe ni ukexilu uéngi ua muenhu. Kikalakalu kiahi kia bhanga o akunji mu jixi jengi?
18 O akunji, a bhita ithangana iavulu mu ku boka o njimbu iambote. O jiphange jiji, ala ni uhete uavulu ua ku boka ni ku longa, ene a kuatekesa ué o jiphange ja kilunga bhu kaxi ka milongi ia tambula. O jiphange ku filiiale a bhana kididi phala o mukunji ku kala-mu ni ku mu bhana kikuatekesu phala ku dikila o ibhindamu iê. A mukuá, a a tumikisa mu jixi ja mukuá, phala ku sidivila mu filiiale mba ku tunga ji filiiale, ididi ia ku lungulula madivulu mba ku tunga Ididi ia Ubhezelu, ni Ididi ia Iônge ia Makota. O filiiale mba o jiphange ja ilunga, a suua o ibhindamu ia jiphange jiji, mu kua bhana kididi, ni kudia. Kála ki bhita ni jiphange a kalakala ku Betele, o jiphange jiji, a katula ué kithangana phala ku boka o njimbu iambote ni kuia mu iônge. O jiphange mu kilunga a katula mbote mu jindunge ja jiphange jiji ja mala, ni ja ahatu.
19. Kiebhi ki u tena o kuatekesa o akunji a jixi jengi eza mu sidivila mu ixi iê?
19 Kiebhi ki u tena o ku kuatekesa o akunji a jixi jengi a di bhakula phala ku sidivila mu ixi iê? Ejiia kuila, kioso ene kia bhixila, ka-nda tena luua kudia o kudia kua ixi. Mu kiki, se ua exana phala kudia nau kumoxi, u tena ku a ibhuidisa se a mesena kudia kua ubhe mba se saí kudia ka tokala ku kudia. Ejiia kuila, ene ka-nda tena ku zuela ni lusolo o dimi dia ixi ni kuijiia kiambote o ijila ia ixi iê. Kima kiambote kua talatala ni muanhu ni kua kuatekesa ni henda ioso. Ene a mesena o kuijiia!
20. Kiebhi ki tu tena o ku kuatekesa o jiphange a di bhakula mu sidivisu ia thembu ioso ni jitata jâ?
20 Mu ku bhita kithangana o akunji a sidivila mu jixi jengi, a xinganeka kiebhi kia tena o ku kuatekesa o jitata jâ, ja kuka. Se o jitata jimbangi ja Jihova, ene a mesena kiavulu kuila, o an’ê a kolokota mu sidivisu ia thembu ioso. (3 Nzuá 4) O jiphange ala mu sidivisu ia thembu ioso, a bhanga ioso phala ku langa o jitata jâ, ni kua kunda. Maji o jiphange ala kumoxi ni jitata ja akunji, a tena ué ku kuatekesa. Ene a tena ku di bhakula phala ku kuatekesa o athu enhá, se ene a bhingi kikuatekesu. Tua tokala kuijiia kuila, o jiphange a di bhakula mu sidivisu ia thembu ioso ala ni sidivisu iavulu, ene a kuatekesa o kikalakalu kia ku boka, o kikalakalu kiki, kiene kia beta dingi kota ku kala ni valolo mu ixi, lelu. (Matesu 28:19, 20) O kuila u tena ku lembalala o jiphange a di bhakula mu sidivisu ia thembu ioso, mu ku kuatekesa o jitata jâ?
21. Kiebhi kia divua o jiphange ala mu sidivisu ia thembu ioso, kia lungu ni kikuatekesu kia tambula ku jiphange?
21 Athu avulu a kalakala ni ku suína kuoso mukonda a mesena ku kituka ji mvuama. Maji o jiphange a di bhakula mu sidivisu ia thembu ioso a kalakala ni ku suína kuoso mukonda ene a mesena ku bhanga ioso phala Jihova ni ku kuatekesa o athu. Mu kiki, ene a sakidila ni muxima uoso, o kikuatekesu kia bhana o jiphange. Saí phange ia muhatu uala mu sidivisu ia thembu ioso mu ixi iéngi, uambe: “O kizuelu kimoxi kia kisakidilu kilondekesa kuila, a ku bhana valolo ni kuila o jiphange a sanguluka ni ima ioso i ua mu bhanga.”
22. Ihi i u banza ia lungu ni sidivisu ia thembu ioso?
22 O jiselevende ja thembu ioso, a solo o ukexilu ua muenhu, u bhekela kisangusangu kia dikota. Uene o ukexilu ua muenhu ua beta-kota lelu. O jiselevende ja thembu ioso, a tena ku di longa ídifua ni jindunge jambote ji tena kua kuatekesa lelu ni ku mundu ua ubhe. Kua kambe ngó bhofele, o jiselevende joso ja Jihova, a-nda bhanga ikalakalu i suínisa izuua ioso. Mu kiki, tua tokala kuia ni ku lembalala ‘o ku kalakala kua ufiiele,’ ni ku ‘di bhakula’ kua henda,’ kua ió, a di bhakula mu sidivisu ia thembu ioso.


text:
Ihi i ua Tokala Kubhanga Phala Kubandekesa o Henda Ietu mu Kilunga?
“O mu ku di tuma kuetu ni muène Kristu, o mukutu uoso u di banda kiambote.”—EFEZO 4:16.
MIMBU: 53, 16
JIHOVA uene ni ukamba uambote ni Jezú, tundé kia mu bhange. Jihova ua bhange Jezú, ande dia kubhanga o ima ioso. Mu kusuluka, Jezú ‘ua kexile nê kumoxi, kala dixibulu diê.’ (Jisabhu 8:30) O jiselevende ja Jihova m’ukulu, a di kuatekesa ué phala kukumbidila o kikalakalu kia a bhanene. Mu kifika, Noué ni muiji uê a kalakala kumoxi phala kutunga o álaka. Mu kubhita kithangana, o akua Izalaiele a kalakala ué kumoxi phala kutunga o balaka, ni ku i sokomona phala kuia na-iu mu ididi ia mukuá. Mu tembulu, ene akexile mu kuimba ni kuxika jingoma, phala kuximana Jihova ni mimbu iambote. O mundu ua Jihova ua bhange o ima ioso íii, mukonda akexile mu kalakala kumoxi.—Dimatekenu 6:14-16, 22; Dialuilu 4:4-32; 1 Malunda 25:1-8.
2. (a) Kiebhi kia kexile mu kalakala o Jikidistá ku hama ia dianga? (b) Ibhuidisu iebhi i tua-nda tambuijila?
2 O Jikidistá ku hama ia dianga, akexile mu kalakala ué kumoxi. Poxolo Phaulu ua jimbulula kuila, sumbala kala muthu ua kexile ni ufunu uê, o ikalakalu ué ki i di fuile, maji né kiki, ene akexile mu kalakala kumoxi. Ene oso akexile mu kaiela o itendelesu ia Ngana iâ, Jezú Kristu. Phaulu ua a sokesa ni mukutu uala ni idiandu iavulu, i kalakala kumoxi. (Tanga 1 Kolindo 12:4-6, 12.) Maji ihi i tuamba ia lungu n’etu? Kiebhi ki tu tena kukalakala kumoxi mu sidivisu ia kuboka, mu kilunga, ni ku muiji?
KUATEKESA MU SIDIVISU IA KUBOKA
3. Kisuma kiahi kia mono poxolo Nzuá?
3 Ku hama ia dianga, poxolo Nzuá ua mono kisuma kia sambuadi dia ji-anju, ja kexile mu xika jikoloneta. Kioso o anju ia katanu kia xiki o koloneta iê, Nzuá ua mono ‘thèthembua ia kexile ku diulu, íii ia lauka bhoxi.’ O “thèthembua” ia kuata o sabhi, anga i jikula o dikungu dia zongo, mua vundile kiavulu. Mu dikungu mua fuafua dixi, mu dixi anga mu tunda mahoho. Mu veji dia kuzanga o iangu ni mixi, o mahoho a kuama o athu oso ‘a kambele o kidimbu kia Nzambi bhu dibhômo.’ (Dijingunuinu 9:1-4) Nzuá uejidile kuila, o mahoho a tena kuzanga ima iavulu, mukonda kiene kia bhitile mu ixi ia Ijitu mu izuua ia Mozé. (Makatukilu 10:12-15) O mahoho a mono Nzuá, alombolola o Jikidistá a a undu ene mu boka o njimbu ia lungu ni jingeleja ja makutu. Mazunda ni mazunda a a athu a kingila kutambula o muenhu ua kalela-ku mu ixi, a dibundu kumoxi ni Jikidistá a a undu. Ene a bhanga kumoxi o sidivisu ia kuboka. O kikalakalu kiki, kia kuatekesa athu avulu kuxisa o jingeleja ja makutu, ni kubhuluka bhu maku a Satanaji.
Tua mu boka o njimbu ku mundu oso, mukonda tu kalakala kumoxi mu kilunga
4. Kikalakalu kiahi kiala na-kiu o mundu ua Nzambi, ni kiebhi kia tena kubhanga kiambote o kikalakalu kiki?
4 Tuala ni kikalakalu kia kuboka o ‘njimbu iambote’ ku athu oso ku mundu, ande dia kuíza o dizubhilu. Kiki kikalakalu kia dikota! (Matesu 24:14; 28:19, 20) Tua tokala kuixana o athu oso ala ni “dinhota,” phala kúnua o “menha ma muenhu.” Kiki kilombolola kuila, tua tokala ku longa o kidi kia Bibidia ku athu oso a mesena kuijiia o kidi kiki. (Dijingunuinu 22:17) Maji tu tena ngó kubhanga o kikalakalu kiki, se tu ‘dibunda kumoxi,’ ni ku di kuatekesa mu kilunga.—Efezo 4:16.
5, 6. Kiebhi ki tu dibunda kumoxi, kioso ki tu boka o njimbu iambote?
5 Phala kutula o njimbu ku athu avulu, tua bhingi ku di sokejeka kiambote, phala kubhanga o kikalakalu kia kuboka. O itendelesu i tu tambula mu kilunga kietu, i tu kuatekesa kubhanga o kikalakalu kiki. Kioso ki bhua o kiônge kia sidivisu, tu tunda phala kuia mu boka o njimbu iambote ia Utuminu. Tu bhana ué ku athu o madivulu metu a Bibidia. Mu kidi, tua bhana kiá mazunda ni mazunda a madivulu iá ku mundu uoso. Saí bhabha, a tu bhinga phala kutunda mu ibuka ia makota, phala ku bhana madivulu. Kioso ki u bhanga o kikalakalu kiki, ua mu dibunda kumoxi ni mazunda a jiphange jamukuá, a mu boka ué o njimbu íii ku mundu uoso! Ua mu kalakala ué kumoxi ni ji-anju, ja mu kuatekesa o mundu ua Nzambi kuboka o njimbu iambote.—Dijingunuinu 14:6.
6 Kisangusangu kia dikota kutanga mu divulu Anuário, o mabesá u tuene mu tambula ku mundu uoso, mukonda dia kubhanga o kikalakalu kia kuboka! Xinganeka ué kiebhi ki tu kalakala kumoxi ni jiphange jetu ku mundu uoso, mu kuixana o athu phala kuia mu iônge ietu ia makota. O milongi i tuívua mu iônge íii, iene imoxi. O madiskursu, ni ji drama, ni ifika, i tu suínisa kubhanga ioso phala kusidivila Jihova. Tu dibunda ué kumoxi ni jiphange jetu ku mundu, kioso ki tuia mu fesa ia Lembalasa ku mivu ioso. (1 Kolindo 11:23-26) Etu enioso tu diongeka kimoxi mu kizuua kia 14 kia mbeji ia Nizá, kioso ki boba o dikumbi. Tuene mu bhanga kiki, phala kulondekesa o kisakidilu kietu kua Jihova, ni kubelesela o kitumu kia Jezú. Ande dia Lembalasa, tu bhita jisemana mu kukalakala kumoxi phala kuixana athu avulu, n’a di bunde kumoxi n’etu mu fesa íii ia dikota.
7. Ihi i tu tena kubhanga, kioso ki tu kalakala kumoxi?
7 O dihoho dimoxi, ki di tena kuzanga ima iavulu. Kiki ki bhita ué n’etu. Muthu umoxi, ka tena kubokela o athu oso ku mundu. Mukonda dia kukalakala kumoxi, tu tena kutula o njimbu ia lungu ni Jihova ku mazunda a athu, ni kukuatekesa amoxi mudiâ kuximana Jihova.
KUATEKESA MU KILUNGA
8, 9. (a) Kifika kiahi kia bhana Phaulu, kia londekesa o valolo ia Jikidistá kudizola? (b) Kiebhi ki tu tena kukuatekesa mu kilunga?
8 Phaulu ua jimbuluila akua Efezo, kiebhi kia sokejeka o kilunga. Mu ku suluka, ua a tangela kuila, o athu oso mu kilunga a bhingi ‘kukula mu ima ioso.’ (Tanga Efezo 4:15, 16.) Phaulu ua bhana phangu ia lungu ni mukutu, phala kujimbulula kuila, o Jikidistá joso a tena kubhanga kima phala kukuatekesa o jiphange mu kilunga kudizola mudiâ, ni kukaiela o phangu ia Jezú, o Mutuameni ua kilunga. Phaulu ua zuela kuila, o mukutu uoso ua disokejeka mu idiandu, “i kumbidila mu ididi iê.” Mu kiki, ki kale se tu minzangala mba adiakimi, se tuala ni sauidi iambote mba kana, ihi i tua tokala kubhanga?
Kiebhi ki u tena kukuatekesa o jiphange mu kilunga kudizola mudiâ?
9 Jezú ua solo o tufunga, phala kuendesa o kikalakalu mu kilunga. Mu kiki, muéne ua mesena kuila tu a xila, mu kubelesela o itendelesu ia tu bhana. (Jihebeleu 13:7, 17) Saí bhabha, ki bhonza kubelesela o itendelesu íii. Maji tu tena kubhinga o kikuatekesu kia Jihova. Bhu kaxi ka nzumbi iê ikola, muéne u tena ku tu kuatekesa kubelesela o itendelesu ia tu bhana. Xinganeka ué o kikuatekesu ki tua-nda bhana mu kilunga, se tu lenduka ni kubelesela o itendelesu ia tufunga. O kilunga kietu kia-nda di bunda kumoxi. Mukonda dia kiki, o henda ietu mudietu ia-nda dibandekesa dingi.
10. Kiebhi o akuatekexi a tufunga kia kuatekesa o kilunga ku dibunda kumoxi? (Tala o foto ia dianga.)
10 O akuatekexi a tufunga, a kuatekesa ué o kilunga ku dibunda kumoxi. Ene a kalakala kiavulu phala kukuatekesa o tufunga. Mu kiki, tu sakidila kiavulu o kikalakalu kia bhanga. Mu kifika, o akuatekexi a tufunga, a sokejeka o madivulu, phala etu kuia mu boka. Ene a sangesa ué o athu ene mu tu kunda mu iônge. Ene a kalakala ué kiavulu, phala kuzelesa ni kusokejeka o ima i zangiua mu Kididi Kia Ubhezelu. Kioso ki tu belesela o jiphange jiji, tu dibunda kumoxi. Mu kiki, tu tena kusidivila Jihova mu ukexilu ua iuka.—Sokesa ni Ikalakalu 6:3-6.
11. Ihi i tena kubhanga o minzangala, phala kukuatekesa o kilunga ku dibunda kumoxi?
11 Saí tufunga, ene mu kalakala kiá mu kilunga mu mivu iavulu. Maji nange ka tena dingi kukalakala kiavulu mukonda a kuka kiá. O minzangala a tena kukuatekesa. Se a a longa kiambote, ene a tena kubhanga dingi ikalakalu ia mukuá mu kilunga. Se o akuatekexi a tufunga a kalakala kiavulu, ku hádia ene a tena kusidivila kala tufunga. (1 Timote 3:1, 10) Saí tufunga tua minzangala, a tambula dingi ikalakalu ia mukuá. Lelu, ene a mu sidivila kala tufunga tua ilunga, iá a mu kuatekesa o jiphange mu ilunga iavulu. Tu sakidila kiavulu, kioso ki tu mona o minzangala ku di bhakula, phala ku sidivila o jiphange.—Tanga Jisálamu 110:3; Ndongixi 12:1.
KUATEKESA O MUIJI
12, 13. Ihi i tena kukuatekesa o muiji ku dibhana kiambote?
12 Kiebhi ki tu tena kukuatekesa o athu ku muiji uetu kukalakala kumoxi? O ubhezelu uetu ku muiji mu semana joso, u tena kukuatekesa. Se o jitata ni tuana a sota kithangana phala ku di longa kumoxi ia lungu ni Jihova, o henda iâ mudiâ ia-nda dibandekesa dingi. Mu kithangana kieniókio, ene a tena kubhanga ifika ia lungu ni ima ia-nda zuela mu sidivisu ia kuboka, phala ku a kuatekesa kukala polondo. Kioso kia-nda kuívua o ima ia xinganeka mudiâ, ia lungu ni kidi kia Bibidia, ni kumona kuila, o muiji uoso ua zolo Jihova, ni kuila, a mesena kubhanga o vondadi iê, ene a-nda di zukama dingi.
Se o dikaza di zola Jihova ni ku mu sidivila kumoxi, ene a-nda kala ni ukamba uambote, ni kuzediua mu ukaza uâ
13 Kiebhi o makaza kia tena kukalakala kumoxi? (Matesu 19:6) Se kiiadi kiá a zola Jihova, ni ku mu sidivila kumoxi, ene a-nda kala ni ukamba uambote, ni kuzediua mu ukaza uâ. Ene a tokala ué ku dizola mudiâ, kála kia bhangele Mbalahamu ni Sala, Izake ni Bebeka, ni Elikana ni Hana. (Dimatekenu 26:7; 1 Samuuele 1:4, 7; 1 Phetele 3:4) Se o diiala ni muhatu a bhanga kiki, ene a-nda kala ni ukamba uambote mudiâ, ni kuzukama dingi kua Jihova.—Tanga Ndongixi 4:12.
14. Se dikaza diê ka mu bheza Jihova, ihi i ua tokala o kubhanga phala kusuínisa o ukaza uê?
14 O Bibidia izuela ni kidi kioso kuila, ki tu tokala kukazala ni muthu ka mu sidivila Jihova. (2 Kolindo 6:14) Maji saí jiphange a kazala ni athu ka mu bheza Jihova. Saí iá, a kazala ande dia ku di longa o kidi kia Bibidia. O makaza mâ, ka xikina kukala Mbangi ia Jihova. A mukuá nange a kazala ni Jimbangi ja Jihova, maji mu kubhita thembu, o makaza mâ a xisa o kilunga. O Jikidistá jala ni makaza ka mu bheza Jihova, a tokala kubhanga ioso phala kusuínisa o ukaza uâ, mu kubelesela o itendelesu ia Bibidia. Saí bhabha, nange ki bhonza kukaiela o itendelesu íii. Mu kifika, Madiia ua kexile mu sidivila Jihova kumoxi ni muadi uê Davidi. Mu kubhita kithangana, Davidi ka mesenene dingi kuia mu iônge. Maji Madiia ua kexile hanji mu di suínisa, phala kukala muhatu uambote, ni kulondekesa o ídifua ia tokala o Jikidistá. Muéne ua longo ué o kidi kia lungu ni Jihova ku samanu dia an’ê, anga u kolokota ué mu kuia mu iônge ia kilunga ni mu iônge ia makota. Mu kubhita mivu, o tuana tua kulu, iá a tundu bhu bhata. Sumbala kia bhonzele dingi, Madiia ua suluka mu kusidivila Jihova. Mu kubhita thembu, Davidi ua mateka kutanga o madivulu akexile mu mu bhekela Madiia. Mu kubhita kithangana, muéne ua mateka dingi kuia mu iônge. Ithangana ioso, o mulaul’ê ua kexile ku mu bhakela kididi. Kioso Davidi kia kexile mu fonga mu iônge, o kabuetele ka kexile mu mu tangela: “Lelu ki ngi ku mono mu kiônge.” Mu kubhita 25 kia mivu, Davidi ua vutuka mu kilunga. Muéne ni muhatu’ê a sanguluka kiavulu, mukonda a mu sidivila dingi Jihova kumoxi.
15. Kiebhi o makaza o’ukulu a tena kukuatekesa o makaza a ubhe?
15 Lelu, Satanaji uene mu zukutisa o miji. Mukonda dia kiki, o dikaza di sidivila Jihova, dia tokala kukalakala kumoxi. Né muene se mua kazala kiá ukulu, xinganekienu mu ima i mu tena kuzuela mba kubhanga, phala kusuínisa o ukaza uenu. Se mua kazala kiá ukulu, mua tokala kubhana phangu ku makaza a minzangala. Nange mu tena kuixana dikaza dia ubhe, phala kubhanga o ubhezelu ku muiji kumoxi ni enu. Ene a-nda mona kuila, né muene se o dikaza diala kiá kumoxi mivu iavulu, ene a tokala ku dizola ni kukala makamba a kidi.—Tito 2:3-7.
“TU BANDIENU KU MULUNDU UA JIHOVA”
16, 17. Ihi ia-nda tambula o Jiselevende ja Nzambi a dibundu kumoxi mu ku mu sidivila?
16 Kioso kia kexile múia mu bhanga o jifesa jâ mu Jeluzaleme, o akua Izalaiele akexile mu kalakala kumoxi. Ene akexile mu sokejeka o ima ioso ia bhingile, phala kuenda o njila. Mu kusuluka, akexile mu di kuatekesa, ni kuia kumoxi. Ene oso akexile mu ximana ni kubheza kumoxi Jihova mu tembulu. (Luka 2:41-44) Lelu, kioso ki tuia ni ku disokejeka phala kutunga ku mundu uobhe, tua tokala kudizola, ni kubhanga ioso phala kukalakala kumoxi. O kuila u tena ku xinganeka mu maukexilu u u tena kubhanga dingi o ima íii?
17 O athu ku mundu iú, a zoka ni kubhânga mukonda dia ima iavulu. Maji tu sakidila kiavulu Jihova, mukonda dia ku tu bhana o kutululuka, ni ku tu kuatekesa kuijiia o kidi kia Bibidia! O mundu uê ua mu mu bheza mu ukexilu u mu sangulukisa. Mu izuua íii isukidila-ku, o mundu ua Jihova ua beta-o-kota ku di bunda kumoxi. Kála kia kanena polofeta Izaia, ni Mikeia, etu tua mu banda kumoxi o “mulundu ua Jihova”. (Izaia 2:2-4; tanga Mikeia 4:2-4.) Kioso o mundu ua Jihova mu ixi, ua-nda ‘di bunda kumoxi,’ ni kukalakala kumoxi phala kusidivila Jihova, tua-nda sanguluka kiavulu!


text:
KIBHUIDISU KIA 11
Ihi i bhita ni athu kioso kia fua?
“Kubhuima kuâ kúbhua, ene anga a vutuka ku mavu; mu kizuua kienhokio, o ilunji ié ioso ia di boto.”
Jisálamu 146:4
‘Kuma ió oso ala ni muenhu ejiia kuila a-nda kufua . . . kioso kia kuiza bhu maku phala ku ki bhanga, bhanga-kiu muene katé bhuoso bhua suku nguzu ié, mukonda o mu Seol mu ua-nda kuia, kana-mu dingi kikalakalu, mba ufunu, mba uhete, mba kuijiia kuoso-kuoso.’
Ndongixi 9:5, 10
‘Jezú uambe dingi, uixi: Kamba dietu Lázalu uai ku kilu. Maji eme ngiia-phe ku mu phaphumuna.’ Jezú ua tange o kufua kuê, maji ene a fika kuma ua tange o ku nhoha ku kilu kiene. Jezú anga u alomboluela kiambote, uixi: ‘Lázalu, uafu.’
Nzuá 11:11, 13, 14


text:
Itambuijilu ia 10 Dia Ibhuidisu Iene mu Bhanga o Minzangala
Ijiia milongi i tena ku ku kuatekesa kuzediua ku muenhu.
KIBHUIDISU 1
Eme Nanhi?
O kuijiia o ijila ié, mauhete, ibhindamu ni jimbambe, ja-nda ku kuatekesa kusola kiambote kioso kia ku jijidika kubhanga kia iibha.
KIBHUIDISU 2
Mukonda Diahi Ngi Thandanganha ni Pholo Mba Mukutu Uami?
O kuila eie u luuala kioso ki u dimona mu lumuenu? Ihi i u tena o kubhanga phala kukala ni pholo mba mukutu uambote?
KIBHUIDISU 3
Kiebhi ki Ngi Tena Kuzuela ni Jitata Jami?
O jindunge jiji ji tena ku kuatekesa ku di zuelesa kiambote ni jitata jê.
KIBHUIDISU 4
Kiebhi ki Ngi Tena Kudibhana ni Itondalu Iami?
Mu kubhita thembu eie ua-nda lueza—athu oso ene mu lueza. Maji iluezu iebhi?
KIBHUIDISU 5
Ihi i Ngi Bhanga se a Ngi Lokalala mu Xikola?
Eie uala ni kutena kua soko. U tena kudibhana ni maka enhá sé kubhânga.
KIBHUIDISU 6
Kiebhi ki Ngi Tena Kudituna o Kijijidiku Kia Jikoleka?
Kubhonza kudituna kubhanga o kima ki ua kijiia kuila kiambote
KIBHUIDISU 7
Ihi i Nga Tokala o Kubhanga Se a Mu Ngi Jijidika Kubhanga Undumbu?
Xinganeka o ibhidi i bhiti na-iu o minzangala a mateka kudizola kiavulu.
KIBHUIDISU 8
Ihi i Nga Tokala Kuijiia ia Lungu ni Kubhanga Undumbu mu Kijijidiku?
O minzangala ene a beta-o-kota kua kuata. Kiebhi ki u tena kudibhana ni maka enhá?
KIBHUIDISU 9
O Kuila Nga Tokala Kuxikina Kuila, o Ima ia Moneka Ngó?
Kiebhi o kixinganeku kia tokala?
KIBHUIDISU 10
Kiebhi o Bibidia i Tena ku Ngi Kuatekesa?
Athu avulu a zuela kuila, o Bibidia iezala ni misoso ia makutu, ni kuila, o milongi iê ki iala dingi ni valolo. Ene a zuela ué kuila i bhonza kiavulu ku i tendela. Maji iá makutu.


text:
DIAMBU DIA KAPA
Mukonda Diahi ua Tokala Kutanga o Bibidia?
“Nga kexile mu banza kuila o Bibidia ia bhonzele kiavulu phala ku i tendela.”—Jovy
“Nga kexile mu banza kuila, o kutanga o Bibidia ki kueji ngi bhangesa kudivua kiambote.”—Queennie
“Kioso ki nga kexile mu mona kuila o Bibidia divulu dia dikota, o vondadi ioso i nga kexile na-iu ia ngi bhuile.”—Ezekiel
O kuila ua banzele kiá kutanga o Bibidia, maji kua kexidié ni vondadi kala o athu u tua tange ku dima? Athu avulu a banza kuila, kutanga o Bibidia kima kia bhonzo. Abha se uejiidile kuila o Bibidia i tena ku ku kuatekesa kukala ni kisangu-sangu ni kuzediua ku muenhu? Se uejiidile kuila kuala maukexilu avulu a kutanga o Bibidia a tena ku ku kuatekesa kukatula mbote? O kuila ueji kala ni kithangana kia kutokuesa dingi, phala kuijiia o valolo iala na-iu o Bibidia?
Tala o izuelu ia athu a katula mbote kioso kia mateka o kutanga o Bibidia.
Ezekiel, uala ni 20 a mivu uambe: “M’ukulu nga kexile kala ngi muthu ua mu kuendesa dikalu, maji kala ni kididi kia kubhixila. Maji o kitangelu kia Bibidia, kiene mu ngi kuatekesa kukala ni muenhu uambote. Mu Bibidia muala itendelesu ia tokala i ngi kuatekesa izuua ioso.”
Frieda uala ni 20 a mivu uambe: “Nga kexile ngi muthu ua teme kiavulu. Maji o kitangelu kia Bibidia kia ngi kuatekesa ku di tonginina kiambote o idifua iami. Kiki kia ngi kuatekesa kukala ngi muthu ua lenduka. Kindala, ngala dingi ni makamba avulu m’ukulu ndenge.”
Eunice uala ni 50 a mivu, uambe ia lungu ni Bibidia: “O Bibidia ia mu ngi kuatekesa kukala ngi muthu uambote, ni kueha o idifua iaiibha.”
O athu iá ni mazunda a athu ku mundu uoso, a mono kuila o kitangelu kia Bibidia, ki tena ku ku kuatekesa kukala ni muenhu uambote lelu. (Izaia 48:17, 18) O Bibidia i tena ku ku kuatekesa (1) kubatula kiambote o maka (2) kusola makamba a kidi (3) kudibhana ni hele (4) o kima kia beta-o-kota, o kuijiia o kidi kia lungu ni Nzambi. O itendelesu ia Bibidia i tunda kua Nzambi, mu kiki nuka ua-nda lueza se u belesela o itendelesu ioso. Nzambi nuka u tu bhana itendelesu iaiibha.
O kia beta-o-kota, o kumateka. Mbambe jebhi jambote ja-nda ku ku kuatekesa phala kumateka, ni kuuabhela dingi o kitangelu kié kia Bibidia?


text:
O MULANGIDI kaiiadi 2014 | U Tena ku Zukama Kua Nzambi
O kuila Nzambi ua ku kala dikanga? Uene mu di bhuidisa se u tena ku kala u dikamba dia Nzambi mba kana?
COVER SUBJECT
O Kuila Uene mu Divua Kuma ua Zukama Kua Nzambi?
Athu avulu mu ngongo a xikina ni kidi kioso kuila Nzambi u a mona kala makamba mâ.
COVER SUBJECT
O Kuila Uejiia o Dijina Dia Nzambi ni ku di Tumbula?
Mu kaxi ka Bibidia, Nzambi uíza ko kuê phala u muijiie, muéne u zuela: “Eme ngi Jihova, didi diene o dijina diami.”
COVER SUBJECT
O Kuila Uene mu Zuela ni Nzambi?
Tu zuela ni Nzambi mu ku samba, maji kiebhi ki tu tena o ku muivua?
COVER SUBJECT
O Kuila Uene mu Bhanga i ku Bhinga Nzambi?
Kima kiambote ku belesela Nzambi, maji tua bhingi dingi ku bhanga kima kiéngi phala tu tene ku kala tu makamba mê.
COVER SUBJECT
Kiki o Kima Kia Beta-o-Kota ku Muenhu
Ima itatu i u tena o ku bhanga phala u tene ku kala ni ukamba uambote ni Nzambi.
Mbanza ia Timgad—Ijimbulula o Ikutu Iê-muene
O akua Loma m’ukulu a funhu ndunge ia phala ku dibhana kiambote ni miji akexile mu Africa ku mbandu ia Thunda.
OUR READERS ASK
Kiebhi o Kidi Kia Lungu ni Natale?
U tena ku diuana mu kuijiia kuoso kua tundu o ijila ia Natale.
“Muthu ua Dimuka, ki mu Bateka o Njinda, o ku Tetuluka”
O musoso ua Davidi, sobha ia izalaiele, u tena ku ku kuatekesa ku langa o ibanzelu iê kioso kia ku xinga.
O Kuila Ngi Sobha Kitadi?
O Bibidia i tena ku ku kuatekesa ku tambuijila o kibhuidisu kiki.
Ibhuidisu ia Bibidia io Tambuijile
Kiebhi ki u tena ku tula o mak’â Nzambi ku muxima ua tuana tuê?


text:
Lembalasa ia Kufua Kua Jezú
Lumoxi ku muvu, mu jixi javulu tuene mu bhanga o fesa ia lungu ni kufua kua Jezú. Tuene mu bhanga kiki mukonda kiene kia tumu muéne ku akaiedi’ê, uexi: “Bhangenu jinga kienhiki mu ku ngi banza eme.” (Luka 22:19) Muvu iú, o fesa íii tua-nda i bhanga:
Kia Tersa 11 ia Kasamanu ka 2017.
Tua mu kuixana eie phala kukala kumoxi n’etu mu kithangana kiki kia katunda. Mu kiônge kiki ni mu iônge ia mukuá, muthu uoso-uoso u bokone. Muthu u xikama bhuoso-bhuoso bhua-ndala, ka bhingi kufuta kitadi.


text:
Ibhuidisu ia Bibidia io Tambuijile
Mu kidi nanhi ua mu tumina o mundu iú?
Athu avulu a xikina kuila, o Nzambi ia kidi, muéne ua mu tumina o mundu iú. Maji se kiki kiexile kidi, o ixi ki ieji kala kididi kia iuka? (Matendelelu 32:4, 5) Kala kilondekesa o Bibidia, o mundu iú a mu u tumina kuala o kadiaphemba.
Kiebhi o kadiaphemba iú kiéza mu tumina o mundu? Mu dimatekenu dia mundu, anju imoxi ia bhukumukina Nzambi iu ua suínisa ué o dikaza dia dianga ku bhukumukina o kitumu kia Nzambi. (Dimatekenu 3:1-6) O dikaza dia solo ku kaiela o kizuelu kia Satanaji kuila ngana iâ. O Nzambi Muteni-a-Ioso, muéne ngó ua tokala o kididi kia Mutumini ua ngongo, maji muéne ua mesena kuila o athu a sola o ungana uê mukonda dia henda iala na-iu kua muéne. (Matendelelu 6:6; 30:16, 19) Maji athu avulu, ene mu a nganala ni ku sola kia iibha kala kia bhangele o dikaza dia dianga.
Nanhi ua-nda zubha o kuiibha?
O kuila Nzambi ua-nda kuehela jinga Satanaji ku tumina o mundu? Kana! Nzambi ua-nda tumina Jezú ku zubha o kuiibha kuoso kuene mu bhanga Satanaji.
Ni ungana ua tambula kua Nzambi, Jezú ua-nda buikisa Satanaji. (Loma 16:20) Kiene Nzambi kia-nda mateka o ku tumina o athu ni ku bhangesa kuila o athu a kale ni muenhu ua sanguluka ni ku tululuka kála kia mesenene mu dimatekenu.


text:
O MULANGIDI Kasambuadi 2015 | O Kuila o Dizubhilu Dia Zukama?
Kioso ki uivua kuila, “O dizubhilu dia zukama!” ihi i u banza? O kuila o ima i u banza ia lungu ni dizubhilu i ku thandanganhesa?
COVER SUBJECT
“O Dizubhilu”—Ihi?
Ua kijidile kiá kuila o milongi ia Bibidia ia lungu ni “dizubhilu” njimbu iambote?
COVER SUBJECT
O Kuila o Dizubhilu Dia Zukama?
Di longe ijimbuete i uana i tanga o Bibidia phala ku tambuijila o kibhuidisu kiki.
COVER SUBJECT
Athu Avulu A-nda Bhuluka ku Dizubhilu—Eie ué u Tena
Maji kiebhi? O kuila mu ku bhaka makúdia mba ku bhaka ima ia mukua phala o kizuua kia kufundisa?
Eie ua Kijidile?
O kuila o ima i sanga o jingijiie koxi’a mavu i kuatekesa o misoso i tanga o Bibidia? Tundé thembu kuxi kia kambe o jihoji mu jixi ji tanga o Bibidia?
THE BIBLE CHANGES LIVES
Nga di Longo Kuila Jihova Mukua Henda Mukua Kuloloka
Normand Pelletier, ua kexile mu divua kiambote mu kunganala o athu. Maji muéne ua didi mu kutanga jivelusu mu Bibidia.
IMITATE THEIR FAITH
“Kifua ki Ngal’iki Eme Ngala Bhu Kididi Kia Nzambi?”
O kuila ku muiji uê kua bhitile maka alungu ni difuba mba unguma? Se kiene, o musoso ua lungu ni Zuze u tena ku ku kuatekesa.
Ibhuidisu ia Bibidia io Tambuijile
Mukonda diahi o kizuua kia kufundisa kia-nda bhanga 1.000 ia mivu?


text:
O VALOLO IA MAK’Â NZAMBI | MATESU 18-19
Aluka! Kana Kudibhala mba Kubhangesa Akuenu Kudibhala
Jezú ua te ifika phala kulonga o kiluezu kia kubhangesa akuetu kudibhala.
18:6, 7
O ‘kima ki bhangesa kudibhala’ ki lombolola kibhangelu ki bhangesa muthu uéngi kukaiela njila iaiibha, kudibhala, kubhanga kima kia ufusa, mba kuta kituxi
O muthu u bhangesa mukuâ kudibhala, hinu u beta kota se u di kuta mukolo bhu xingu ni ditadi, anga u di takula mu kalunga
18:8, 9
Jezú ua tendelesa akaiedi’ê kuvuza kima kioso-kioso kieji ku a bhangesa kudibhala, né muene se kiexile ni valolo ia dikota, kala lukuaku mba diesu
Kieji kala kota kukamba kidiandu kimoxi kia valolo ni kubokona ku Utuminu ua Nzambi, uixi o kukala na-kiu ni kutexi o muenhu mu kalunga mba kufua
Ihi i ngene mu bhanga ku muenhu uami, i tena kubhalesa muthu, ni kiebhi ki ngi tena kueha o ima i ngi bhangesa kudibhala mba kubhalesa akuetu?


text:
A Sange Kima Kiokulu Kia Valolo mu Ixete
IHI i u xinganeka kioso ki u banza mu dixita? Nange u xinganeka kididi kiezala ni ixete ia mu nuha kia iibha. O kuila ueji xinganeka ku sanga kima kia valolo mu dixita didi, kála ulu mba madiamande?
Maji ku hama ia mivu ia bhiti a sange kima kia valolo ku dixita. O kima kiki ki kiexile diamande mba ulu, maji kima kiala ni valolo ia dikota. Kima kiahi kia valolo kia sange? Mukonda diahi o kima kiki kiala ni valolo phala etu lelu?
UA SANGE KIMA KA KI FIKILE
Ku dimatekenu dia hama ia 20, Bernard P. Grenfell ni Arthur S. Hunt, ji ngijiie mu Xikola ia Katunda ia Oxford, endele mu ixi ia Ijitu. Kuenhoko mu ixete mu honga ia Nilu, ene a sange jimbandu ja mikanda akexile mu ji bhanga ni dibu. Mu ku bhita kithangana, ku muvu ua 1920, kioso o mala enhá kia kexile mu sokejeka o mikanda íii, o ngana Grenfell, ua sumbu ji mbandu ja mikanda ja mukua jo fukunuine ku Ijitu. Muéne ua tambula o ji mbandu jiji mu dijina dia Inzo ia ku Bhakela o Madivulu ia John Rylands ku mbanza ia Manchester, ku ixi ia Englaterra. Maji o mala enhó afu ande dia ku zubha ku sokejeka o mikanda ienioio.
O ngana Colin H. Roberts, uexile ué ngijiie ia Xikola ia Katunda ia Oxford muéne ua zubha o kikalakalu kiki. Kioso kia kexile mu kuongeka o mikanda ienioió, muéne ua mono mbandu ia mukanda ia sokele ni bilete. Muéne ua sangulukile mu ku mona kuila mu isoneku ia Ngeleku mua kexile izuelu iejidile kiambote. Ku pholo kua kexile o izuelu i tu sanga mu divulu dia Nzuá 18:31-33. Ku dima kua kexile mbandu ia izuelu ia ji velusu ja 37 ni 38. Roberts uejidile kuila ua sangele kima kia valolo.
KU SOTA KUIJIIA O MIVU IÊ
Roberts, ua banzele kuila o mbandu ia mukanda uenhó uexile uokulukulu. Maji ia kexile ni mivu ikuxi? Phala kuijiia muéne ua sokesa o isoneku ia mukanda iú ni isoneku ia mikanda ia mukuá iokulukulu, ia kexile ni mivu. Muéne ua bhange kiki ni milongi
Kioso kia di longo o ukexilu ua isoneku, o jingijiie jitatu a mono kuila o mukanda a u sonekene ku muvu ua 125 K.K.
IHI ILONDEKESA O MBANDU IA MUKANDA IA RYLANDS
Mukonda diahi o mukanda mu tu sanga o divulu dia Nzuá uala ni valolo phala o athu a uabhela o Bibidia lelu? Mukonda dia ima iiadi. Kia dianga, o ukexilu ua kamukanda kaka, ka londekesa kuila o Jikidistá m’ukulu a bhanene valolo ku Mikanda Ikola.
Mukonda diahi o mukanda mu tu sanga o divulu dia Nzuá uala ni valolo phala o athu a uabhela o Bibidia lelu?
Ku hama ia kaiiadi mu K.K., o milongi akexile mu isoneka—
Maji o mukanda ua sange Roberts, ua kexile ni isoneku ku mbandu jiiadi. Kiki kia londekesa kuila ua tundile mu divulu ki u tundile mu mikanda. O divulu didi akexile mu di bhanga ni jipapela ja bhangele ni dibu, akexile mu ji bandeka ni ku ji tunga phala ku kala divulu.
Mukonda diahi o divulu dia betele-o-kota o mikanda ndenge? O Jikidistá ku hama ia dianga exile aboki a njimbu iambote. (Matesu 24:14; 28:19, 20) Ene akexile mu boka o njimbu ia Bibidia mu ididi ioso mua kexile mu sanga o athu
O divulu dia betele ku kuatekesa o jiphange mu kilunga ku katula jikopia ja Mikanda Ikola. Kienhiki o madivulu a Matesu ni Marku ni Luka ni Nzuá, akexile mu a katula jikopia veji javulu, kiki kia kuatekesa o kilunga kia Nzambi ku kula kiavulu.
Kima kia mukuá ki bhangesa o mukanda ua Rylands ku kala ni valolo phala etu lelu, o ku tu londekesa kuila o Bibidia a i soneka muene kala kia tumina Nzambi. Maji mu mukanda iú, ki tu sanga-mu o jivelusu joso ja divulu dia Nzuá, maji o njimbu i tu sanga mu jivelusu iene imoxi i tu tanga mu ji Bibidia jetu lelu. O mukanda ua Rylands, u tu londekesa ué kuila mu Bibidia ka katula-mu kizuelu, sumbala o isoneku akexile mu i kopiala mu Bibidia phala ku i ta mu mikanda ia mukua veji javulu.
Sé phata o mukanda ua Rylands, muala o izuelu i tu sanga mu divulu dia Nzuá, kilondekesu kia kuila o Bibidia a isoneka muene kála kia isonekene mu mikanda ia dianga. Mu divulu diê dia lungu ni misoso ia Bibidia, o ngana Werner Keller, uambe: “O mikanda íii iokulu, ilondekesa kuila ioso i tuene mu tanga mu ji Bibidia jetu a i soneka ni kidi kioso.”
Tuejiia kuila o Jikidistá ja kidi ka bhingi o ima iene mu sanga o jingijiie phala ku kala ni kixikanu, kana. Ene a xikina kuila, ‘Mikanda ioso a i bhusu kua Nzambi.’ (2 Timote 3:16) Maji kisangusangu kia dikota kioso kia sanga kima kiokulu kia valolo, kilondekesa o kidi kiene mu zuela o Bibidia tundé ukulu kuila: “O Maka ma Ngana-phe ma xalelà-ku.”
^ kax. 8 Kala kizuela o divulu Manuscrito da Bibidia Grega, paleografia “o milongi i longa o isoneku iokulu.” Mu ku bhita kithangana, o ukexilu ua ku soneka u lunguluka. Kiki ki tena ku kuatekesa kuijiia o mivu ia mukanda kioso kia i sokesa ni mikanda ia mukua iala ni mivu ia kidi.


text:
O VALOLO IA MAK’Â NZAMBI | JISÁLAMU 34–37
Dielela Kua Jihova, Enda ni Kubhanga o Mbote
‘Kana . . . kukala ni luímbi ua athu a bhanga ima ia iibha’
37:1, 2
Kana kuehela kuila o jimbote ja athu a iibha ji ku fidisa kusidivila Jihova. Kolokota kusuua jimbambe ni kuxinganeka mu mabesá
37:3
“Dielela kua Jihova, enda ni kubhanga o mbote”
Dielela kuila Jihova ua-nda ku kuatekesa, né muene se u kala ni hele. Muéne ua-nda ku kuatekesa kukala fiiele
Kolokota ni kutula o njimbu iambote ia Utuminu ua Nzambi
37:4
‘Sanguluka mu kusidivila Jihova’
Sota kithangana phala kutanga o Mak’â Nzambi ni kuxinganeka, phala kuijiia kiambote Jihova
37:5, 6
‘Dielela kua Jihova mu uendelu ué uoso’
Dielela kua Jihova kuila, muéne ua-nda ku kuatekesa kudibhana ni maka oso-oso
Kala ni ukexilu uambote, mu kudibhana ni kizukutisu mba kioso kia kubhanga ima ia iibha
‘Kingila Kua Jihova ni Muanhu Uoso’
37:7-9
Kana kubhanga ima i ku fidisa kukala ni kisangu-sangu ni kusuua jimbambe
‘Athu a lenduka a-nda lundula o ixi’
37:10, 11
Kala u muthu ua lenduka, kingila kua Jihova ni muanhu uoso, katé kia-nda zubha o jiphaxi joso ji u bhita na-ju
Kuatekesa o jiphange, suínisa ió a bhita ni maka ni kikanenu kia kukala ku mundu uobhe ua Nzambi, ua zukama


text:
Kia Kuarta, 17 ka Kamusasadi
Muène mu xinganekienu, ua kolokotele ni kuxinuka kuosu’oko kua mu idikiza akua ituxi.—Jihe. 12:3.
Jezú Kristu ua dibhanene ni ibhidi ia dikota, maji ua kolokota mu ufiiele uê kua Jihova. Ihi ia mu kuatekesa kukolokota? Phaulu uambe: ‘Mu kusuua o ngalasa ia mu idikisa, ua kolokota ni taka, ua tende o sonhi, o kiki ua xikama ku madilu bhu kiandu kia Nzambi.’ (Jihe. 12:2) Mu kusuluka, Phaulu ua tendelesa o Jikidistá ‘kuxinganeka’ mu phangu ia Jezú. Kála Jezú, Jikidistá javulu ku hama ia dianga, afu mukonda dia ufiiele uâ kua Jihova. Kiene kia bhitile ni Antipa. (Dij. 2:13) Kuma Jikidistá jiji akexile ni kidielelu kia kuia ku diulu, ene a tambula kiá o futu iâ. Maji o jiselevende ja Nzambi jo’ukulu, ka tambula luua o futu iâ, mukonda ene akexile ni kidielelu kia kutunga mu palaízu mu ixi. (Jihe. 11:35) Mu kubhita thembu, kioso Jezú kia mu tumbika ku Ungana ku muvu ua 1914, o Jikidistá a a undu a fuile, a a fukununa phala kutambula o muenhu sé dizubhilu ku diulu. Ene a-nda tumina o ixi kumoxi ni Jezú.—Dij. 20:4. w16.10 3:12
Kia Kinda, 18 ka Kamusasadi
Di suinisienu-phe mudienu izuua ioso.—Jihe. 3:13.
Sai jitata, ka ximana o tuana tuâ, mukonda mu undenge uâ, o jitata jâ ka kexile mu a ximana. O adiakimi a bhingi ué kua ximana, maji kene mu a ximana kiavulu. Mu kifika, ene a zuela kuila, kene mu a ximana mu ikalakalu ia bhanga ku salu. Tu tena kusuinisa akuetu, mu kua ximana mukonda dia kima kiambote kia bhange. Tu tena ué kusuinisa akuetu mu ku a tangela kuila, ala ni idifua iambote, mba ku a konda o malamba, kioso kia luuala. (1 Tes. 5:14) Kuma tuene mu kala ni jiphange jetu ithangana ioso, tuala ue ni kithangana kiavulu kia kua suinisa, mu ku a tangela ima iambote. (Ndo. 4:9, 10) Mu kiki, dibhuidise: ‘O kuila, ngene mu londekesa kuila, ngi bhana valolo ku akuetu, ni kuila, nga a zolo? O kuila ngi sota kubhanga kiki ithangana ioso?’ Xinganeka mu izuelu iii ia Bibidia, iambe: ‘O kizuelu kiene mu touala bhu thembu iê!’—Jisa. 15:23. w16.11 1:3-5
Kia Sesa, 19 ka Kamusasadi
Kidi bá! kima kia fuama, kia di uabhela kiambote, ki u sanga jiphange a takana mu muxima umoxi!—Jisá. 133:1.
Kioso kia kexile mu belesela Jihova, o akua Izalaiele a di sokejekele kiambote, akexile ni ukamba uambote mudiâ. Nzambi ua zuela ia lungu ni mundu uê: “Ene oso nga a bhongolola anga nga ongeka bhu kididi kimoxi.” (Mik. 2:12) Jihova ua zuela ue kuila, o mundu uê ueji dilonga o kidi kia Mikanda Ikola, ni ku mu sidivila kumoxi. Muéne uambe: ‘Kuma kienhókio-phe, ifuxi ioso nga kà i bhana mizumbu ia zele, phala ene oso a tene kuhingila o dijina dia Jihova, phala ene oso a mu bhikile ni muxima umoxi.’ (Sof. 3:9) Tu sakidila kiavulu, mukonda tu tena kusidivila Jihova kumoxi! Ku hama ia dianga, kioso o Jikidistá kia kaiele o itendelesu ia Mak’â Nzambi, o ilunga ia zelele, ia tululukile, ia takanene mu muxima umoxi. (1 Kol. 1:10; Efe. 4:11-13; 1 Phe. 3:8) Lelu, o mundu ua Jihova, uala ué umoxi, ua di sokejeka. Mukonda dia kiki, ua mu boka o njimbu iambote mu ngongo ioso. w16.11 2:16, 18


text:
Kia Kuarta, 17 ka Katatu
Mukonda ka tenene kuzuela dimi dia Juda, a zuela ngó o dimi dia kifuxi kiâ.—Neh. 13:24.
O kukamba kutendela kiambote o milongi ia Bibidia mu dimi di tua mu dilonga, kiluezu kia dikota, mukonda ku tena kuzozesa o ukamba uetu ni Jihova. Kioso Nehemiia kia vutuka mu Jeluzaleme, muéne ua mono kuila, saí tuana, kejiidile kuzuela o dimi dia Hebalaiku. Kuma o ana ka kexile mu tendela o Mak’â Nzambi, o ukamba uâ ni Jihova ua zozele. (Neh. 8:2, 8) Saí jitata a mu sidivila mu ilunga ia madimi engi, a mono kuila o ukamba ua tuana tuâ ni Jihova, ua zoza. Mukonda diahi? Kioso ki tu tanga milongi mu dimi diéngi, nange ki tu divu kala ki tu divua kioso ki tu i tanga mu dimi dietu dia uvualukilu. Kuma ki bhonza ué ku di zuelesa ni akuetu mu dimi diéngi, nange tu bhuila kiavulu. Mukonda dia kiki, o ubhezelu uetu kua Jihova, u zoza. Mu kiki, sumbala tua mesena kusidivila mu kilunga kia dimi diéngi, tua tokala kulanga kiambote o ukamba uetu ni Jihova.—Mat. 4:4. w16.10 2:4-6
Kia Kinda, 18 ka Katatu
O kuxikana-phe . . . ku idikisa ima kiluua i moneka.—Jihe. 11:1.
Ko athu oso ala ni kixikanu. (2 Tes. 3:2) Maji Jihova u bhana kixikanu ku athu oso a mu bheza. (Loma 12:3; Nga. 5:22) Tu sakidila Jihova, mukonda dia ku tu bhana kixikanu! Jihova ua bhana Mon’ê ua kazola Jezú, phala uoso u mu xikana, a mu bhulule ku ituxi. O sata íii, i kuatekesa o athu kubhanga o ukamba ni Jihova, ni kutambula o muenhu ua kalela-ku. (Nzuá 6:44, 65; Loma 6:23) Jihova ua tu zolo kiavulu! Sumbala tu akua ituxi, ni kuila tua fuama kufua, Jihova ua mono kuila, tu tena kubhanga ima iambote. (Jisá. 103:10) Muéne ua tu kuatekesa kuijiia o njimbu iambote ia lungu ni Jezú, ni sata ia kukula ia bhana. Kioso ki tua mateka kuxikina Jezú ni ku mu kaiela, tua mateka ué kukingila o muenhu ua kalela-ku!—1 Nzuá 4:9, 10. w16.10 4:1, 2
Kia Sesa, 19 ka Katatu
[Phaulu ua] a longesa maka mavulu.—Ika. 20:2.
Ithangana ioso, poxolo Phaulu ua kexile mu ximana o Jiphange jê. Ku mivu iavulu, muéne uende ni jiphange javulu. Mu kiki, muéne ua ejiidile kiambote. Maji muéne ka soneka o ima iaiibha ia bhangele. Mu veji dia kiki, muéne ua a ximana. Mu kifika, Phaulu ua zuela kuila, Timote uexile ‘mon’ê ua kazola, ua fiiele mua Ngana.’ Muéne uejidile kuila, Timote ueji langa o ibhindamu ia akuâ. (1 Kol. 4:17; Fil. 2:19, 20) Phaulu ua tumu Tito kuia mu kilunga kia akua Kolindo: “Mukalakadi ni mukuetu mu ku mi kuatekesa enu.” (2 Kol. 8:23) Sé phata, kioso kiévu o ima ia zuelele Phaulu, Timote ni Tito, a suina dingi! Phaulu, ni Barnabé, o mukalakadi ni mukuâ, a tele o mienhu iâ mu iluezu, phala kubhulula o jiphange jâ. Mu kifika, ene ejiidile kuila, athu avulu mu mbanza ia Listra, a mesenene kua jibha. Maji né kiki, ene a vutuka mu mbanza iii, phala kusuinisa o maxibulu a ubhe ni kua kuatekesa kukolokota mu ukamba uâ ni Jihova. (Ika. 14:19-22) Mu kubhita thembu mu mbanza ia Efezo, o muenhu ua Phaulu ua kexile mu iluezu, mukonda dia mundu ua kexile ni njinda iavulu. Maji né kiki, muéne ua suinisa o jiphange jê.—Ika. 20:1. w16.11 1:10, 11


text:
Matwi
Las orejas
Cuento Kimbundu
Mukixi, Província de MalanjeAngola
Cuentista
José Calombe
Diyala dyatungile kumoxi nyi muhatwe. Kyoso kyatungu nyi muhatu, avwala mona umoxi, amuluka Xiku. Kyoso kyavala Xiku, o Xiku wadilongo ufunu wawunyanga.
Kizuwa ni kikizuwa, Xiku wayi mubhanga unyanga, anga kwenyoko kwayi wajiba hoji. Kyoso kyajiba hoji, wavutuka kudibhata, wixi:
— Ngitakane mundu phala angambatesa.
Kyoso kyabhixila kudibhata wayi mutangela kwa manyi: - Mama, ngajibha hoji.
— Him! Wa!… sayi bhabha wayitota ngo?
— Kana, ngayijiba mwene.
— Kana monami, Hoji he uyitota yene mutema kyavulu. Kana kuyaku dingi.
— Kana mama, eme ngamuya mwene.
Xiku wayi. Kwenyoko kwayi wadisange nyi Holama yazekele nzala. Anga, kyoso kyamono yuwiza nyi uta, wedingo kaka phala kukwata uta, Holama yakwata Xiku, wamuvundu bhoxi buka wafu.
Jitata já Xiku jaxala ku bhata akingila Xiku kuma wayi kuwunyanga, amba, Xiku kyamoneke. Adila.
— Wawe, Xiku… ayi Xiku! Xiku!…
Kabhulu mu unjimu we wakexile mubhita we, anga, mukubita wadisange nyi Holama yamwibhudisa: - Eye wamuya kwe?
— Ngeza musota kudya.
— Kana, eme ngamuya mubhanga unyanga. – Wazwela Holama.
— Langela mutu yu ngamujiba.
— Kabhulu, wamukwiva?
— Xe, ngamukwivwa.
— Kana kukatula kidyandu kyoso kyoso, ne ditwe, ne mulembu, ne kimbamba kyoso kyoso. He ukatula lukwaku, kinama, mba ditwi, wandamone!…
Kabhulu phe, waxala mulanga okimbi. Holama wayi dingi muwunyanga. Kwenyoko kwayi, watolo, watolo, kasange dingi xitu. Wabanze kuvutuka.
Kabulu kuma waxala mulanga Xiku nzala yamukwata. Walalama, wakexile mubanza: - ngibanga phe kyebhi?
He ngikatula lukwaku, o ngana ya Xiku yu, wandathathamana. He ngikatula ditwi kyenye kimoxi, he ngikatula dizulu, mba mulembu… ngibhanga kyebhi phe? He ngala nyi nzala. Wexi phe: - ngikatula matwi. Wakatula matwi yu wadi. Kyadi matwi o nzala yabhiti.
Holama, kyavutuka, webhwidisa:
— Kabhulu…
— Eme baba!
— Mutu ngakutumina kumulanga?
— Xe, ngamulange kyambote.
Wazukama phe, watalesa anga watalesa dingi Xiku.
— Him! Kwakambe o matwi. O matwi ayi kwe?
— Kana, omutu kyenye matwi.
— Oh! Mutu kene matwi?
— Mutu kenye matwi.
— Mukidi omutu kyenye matwi?
— Mu kidi mwene, omutu kenye matwi.
— Wamungitangela makutu, omutu kyenye matwi?
— Kenye matwi
— Kiki kidi mwene, kenye matwi?
— Kyene kidi mwene.
— Kene mwene o matwi?
— Twendengo musanzala mukwibhwidisa athu.
Kyoso athu musanzala akexile mudila: - Eh! Xiku, ayiwe Xiku… Xiku wafu? Xiku wafu!
— Ayiwe! Wawe!… We… wa! Xiku wafu! Twamutangele kuma Hoji yatota itema. Xiku kyenye matwi. Ayi… ayiwe Xiku!… Xiku kyenye matwi. Ayiwe Xiku kyenye matwi!
Kabhulu wazwela kwa Holama: - Ivwa phe; wamukwiva? Amuzwela kye?
— Amuzwela kuma Xiku kenye matwi.
— Eh! Omutu kenye matwi. Eye kiwazwela kuma eme ngadi omatwi a Xiku?
— Mutu nuka wakexile ni matwi.
Holama wixi phe:
— Eye kabulu, walungwe. Nde ni njila ye, eme ngiye niyami.
Bhenyobho, Kabhulu wabhuluka, mukonda akexile muzwela kuma muhtu kenye matwi.
Mukonda he Xiku waxikinine mulongi manyi a wamutangelele: - Xiku monami, kana kuvutukaku, Hoji yene he yotote yene itema kyavulu. Kejiyusanga kalunga mu kikexilu kyenyoko.


text:
Kingungwanjila nyi Sumbu
Kingungwanjila y Sumbu
Cuento Kimbundu
Zanga, Província de Kwanza NorteAngola
Cuentista
António Florentino
O Kingungwanjila ni Sumbu akexile makamba, sekulu ni mwebhu. Kiyadi kya asakanene dikota ni ndenge;
Kingungwanjila wasakana o dikota, Sumbu wasakana o ndenge.
Kizuwa kimoxi o ukowa wafu. Atumikisa o njimbu ya thambi o kiyadi kya o dikota ni ndenge akatuka ni lusolo, kyoso kyabhixila adibakanesa: o dikota wambela ku denge: manu Sumbu phala kulondekesa o dilamba dyetu dya ufwilu wa ukowetu, o tata ya ahatwetu, twotokala tujila o kudya kitudyetu kima mu izuwa yiyi. Kyawabha manu Kingungwanjila, eme we kyene ngabanze, wazwela manu Sumbu. Abha phe kiyadi kya ayi ku thambi ya ukowa, atambwijila ku athu akexilebhu.
Axikama, adikwata mukondo bhu hota dya inzo ku mixima yabanza o ukowakime wafu. O Sumbu wabhange kakithangana watundu bhu kanga watuka bhulu wakwata dihoho dye wadiminya se mukwa kuta kama mu thulu.
O Kingungwanjila waluwala bhu hota dya inzo, webhula kwamukwa: twandabhanga kyebhi? Yuwambe wexi: bhu thambi ya ukowami ki ngidyami kima bhu mbandu; Sumbu watambwijila: eme we ki ngidyami kima maji
Sumbu watuka dingi wayi bhulu mutuluka wakwata dihoho yuwadiminya.
Maji mukubhita izuwa Kingungwanjila wakexile mubhela o mukwetu wale kyambote; wadizwelela mudye: eme ngamubhela, ngamubotomoka maji mukwetu wale hanji kyambote, mwene wamudya. Mu kithangana kyenyoko, ubanzelu wenyu wamwiza mu mutwe yu wakexile kudizwelela: ku thambi ya ukowami ki ngidyami kima o mukwa utambwijila: eme we ki ngidyami kima, maji utuka uya bhulu ukwata dihoho uminya. O izuwa ibhita o Sumbu yusuluka ni kudya mu kaswekele; o Kingungwanjila bhu hota dya inzo yubhela ni nzala kate kyafu.
Mu kiki, O sabhu yiyi itolonga kwila ki tutena kuxikana yoso itudibakanesa ni muthu. Ki tutena kubhana kixikanu kyoso ku muthu umoxi ngo.